title: NRP Álvares Cabral (F331)

text: Alus tilattiin Howaldtswerke-Deutsche Werftiltä Kielistä, missä köli laskettiin 1989. Alus laskettiin vesille 6. kesäkuuta 1990 ja otettiin palvelukseen 24. toukokuuta 1991.


title: Air Interin lento 148

text: Air Interin lento 148 oli 20. tammikuuta 1992 tapahtunut lento-onnettomuus. Laskeutuessaan ollut Airbus A320-111 syöksyi maahan lähestyessään Strasbourgia. Maahansyöksystä selvisi yhdeksän ihmistä.


title: Air Interin lento 148

text: Lento 148 oli Air Inter -lentoyhtiön reittilento Saint-Exupéryn kansainvälinen lentoasemalta Strasbourgin lentoasemalle maanantaina 20. tammikuuta 1992. Lennon loppuvaiheessa miehistö oli pyytänyt mittarilähestymistä kiitotielle 26, mutta koska kiitotiellä oli liikennettä, lennonjohto alkoi opastaa konetta laskeutumaan. Miehistö valmistautui laskeutumiseen ja asettivat laskeutumiskulmaksi 3.3 astetta. Miehistön asettaessa laskukulmaa kone alkoi nopeasti menettää korkeutta. Puuttuvan maastovaroitusjärjestelmän takia miehistö ei saanut varoitusta. Miehistö huomasi vuorenrinteen vasta kun kone tuli pilvien alapuolelle. He eivät voineet tehdä mitään, ja kone törmäsi puihin Saint-Odile -vuoren lähellä, liukui maata pitkin, hajoten samalla osiin ja syttyen palamaan. Kone pysähtyi noin 799 metrin korkeudessa 813 metriä korkean vuoren rinteeseen 19,5 kilometrin päässä Strasbourgin lentoasemalta. 9 ihmistä selvisi, 87 kuoli maahansyöksyssä.


title: Air Interin lento 148

text: Onnettomuuden aiheutti miehistön virhe heidän asettaessa laskeutumiskulmaa. Ohjaamon autopilottinäytön yhdessä kohtaa oli kaksi toimintoa; laskeutumiskulman asettaminen sekä pystysuora nopeus. Miehistö oli laskeutumisen aikana sekoittanut nämä kaksi toimintoa, ja asettaneet laskeutumisnopeudeksi -3.3, joka tarkoitti koneen laskeutuvan 3 300 jalkaa minuutin aikana. Myöskin maastovaroittimen puuttuminen, koska Air Inter ei käyttänyt niitä, myötävaikutti turmaan vähentäen miehistöltä aikaa nostaa konetta.


title: USS Formoe (DE-509)

text: USS Formoe (runkonumero DE-509) oli Yhdysvaltain laivaston John C. Butler -luokan saattuehävittäjä toisessa maailmansodassa.


title: USS Formoe (DE-509)

text: Alus tilattiin Federal Shipbuilding and Dry Dock Companyltä Newarkista New Jerseystä, missä köli laskettiin 3. tammikuuta 1944. Alus laskettiin vesille 2. huhtikuuta kumminaan rouva A. L. Bolshazy ja otettiin palvelukseen 5. lokakuuta ensimmäisenä päällikkönään J. C. Spencer.


title: USS Formoe (DE-509)

text: Alus saapui 15. tammikuuta 1945 Yhdysvaltain itärannikolta Manukseen, mistä se lähti kymmenen päivää myöhemmin Morotaille liittyäkseen Lingayenille täydennyksiä kuljettavaan joukkojenkuljetussaattueeseen. Alus saapui 10. helmikuuta Lingayeninlahdelle ja seuraavat puolitoista kuukautta se oli Filippiineillä suojaten miinanraivaajia ja tuhoten Balerinlahdelta ja Casiguraninsalmesta raivainten irrottamia miinoja. Lisäksi alus suojasi Lingayenin ja Leyten välistä meriliikennettä. Alus partioi 21.–30. maaliskuuta Panayn rannikolla osana maihinnousua suojaavaa valvontaketjua, mistä vapauduttuaan se palasi Filippiineille saattuetehtäviin tehden muun muassa yhden matkan Manukseen noutaen maihinnousualuksia.


title: USS Formoe (DE-509)

text: Alus lähti 18. huhtikuuta 1945 Subicinlahdelta Morotaille osallistuakseen Borneon maihinnousuun. Alus saapui 1. toukokuuta Tarakanille suojaten maihinnousulaivastoa ja se oli 3.–30. toukokuuta Borneon rannikolla Tarakanin alueen laivastokomentajan Charles Crayn esikunta-aluksena. Alus japanilaisten ilmahyökkäysten torjunnan lisäksi tulitti neljää rannikkokohdetta tukiessaan maajoukkojen etenemistä. Alus oli pääasiassa saattuetehtävissä 2. kesäkuuta alkaen aina sotatoimien päättymiseen, minä aikana se vieraili muun muassa Leytellä, Hollandiassa, Ulithissa, Manilassa ja Okinawalla. Alus oli sodan päättyessä Manilassa, mistä se siirtyi miehitystehtäviin Okinawalle. Alus suojasi Yhdysvaltain laivaston 1. ilma-armeijan lippulaivaa pääosan uransa lopusta. Alus vieraili Shanghaissa ja Hongkongissa sekä Tokionlahdella. Alus palasi 20. tammikuuta 1946 San Franciscoon ja se poistettiin palveluksesta. Alus sijoitettiin San Diegon reserviin 27. toukokuuta.


title: USS Formoe (DE-509)

text: Alus palautettiin palvelukseen 27. kesäkuuta 1951 ja se lähti 5. lokakuuta San Diegosta kotisatamaansa Newportiin Rhode Islandille. Seuraavan vuoden alus oli koulutettavana Uudessa-Englannissa ja Karibianmerellä, kunnes se oli lokakuusta joulukuuhun koululaivana Key Westissä laivaston kaikuluotauskoulussa. Seuraavana syksynä alus oli vastaavassa tehtävässä ja muuten se oli itärannikolla ja Karibianmerellä, kunnes alus lähti 13. syyskuuta 1954 Newportista liittyäkseen Tyynenmeren laivastoon.


title: USS Formoe (DE-509)

text: Helmikuusta aina kesäkuuhun 1955 ja uudelleen lokakuusta 1955 maaliskuuhun 1956 alus oli Kaukoidässä osallistuen sukellusveneiden paikantamiseen ja ollen vartioaluksena Hongkongissa. Palattuaan Yhdysvaltoihin alus valmistautui ulkomaan palvelukseen San Franciscossa, missä se poistettiin palveluksesta 7. helmikuuta 1957.


title: USS Formoe (DE-509)

text: Alus lainattiin 7. helmikuuta 1957 MDAP-ohjelman mukaisesti Portugalille, joka liitti sen laivastoonsa fregattina nimellä "NRP Diogo-Cão". Alus poistettiin palveluksesta 19. marraskuuta 1968. Yhdysvallat myi aluksen Portugalille joulukuussa ja se romutettiin 1970.


title: John C. Butler -luokka

text: John C. Butler -luokka oli Yhdysvaltain laivaston toisen maailmansodan lopulla valmistettu saattuehävittäjäluokka, johon piti kuulua 293 alusta. Aluksista valmistui lopulta 83 ja loppujen 210 aluksen tilaukset peruutettiin. Sodan aikana tuhoutui kolme alusta.


title: Eläketurma (kirja)

text: Eläketurma on käsikirjoittaja Jari Hanskan ja taloustoimittaja Teemu Muhosen kirjoittama kirja Suomen työeläkejärjestelmästä. Kirjan mukaan suurten ikäluokkien eläkekustannukset on siirretty tuleville sukupolville. Järjestelmä on epäoikeudenmukainen nuorempia sukupolvia kohtaan, koska he joutuvat maksamaan suurten ikäluokkien työeläkkeet ja samalla heidän oma eläkkeensä mahdollisesti supistuu. Kirjoittajien mukaan Suomeen tarvitaan eläkejärjestelmään muutos kaikkia koskevaan tasaeläkejärjestelmään.


title: Salon historiallinen museo

text: Salon tuotanto- ja kulttuurihistoriallinen museo Samu on Salon kaupungissa vuoden 2009 suuren kuntaliitoksen myötä perustettu museo-organisaatio, johon kuuluvat myös monien liitoskuntien museokohteet. Salon historiallisen museon näyttelykohteita ovat Halikon museo Halikon kirkkorinteessä, Meritalon museo Moisiossa, Kiikalan, Kiskon ja Suomusjärven kotiseutumuseot, Kreivinmäen ulkomuseoalue Halikossa, Perniön museo sekä Trömperin kestikievari Hajalassa. Salon keskustan Astrum-keskuksessa eli entisessä Saloran ja Nokian toimitalossa (Salorankatu 5–7) museolla on laajat kokoelmat Salossa valmistettuja elektroniikkatuotteita, yksityislahjoitukseen perustuva Marimekko-kokoelma ja Loglift-puutavaranosturien vaiheisiin liittyvä kokoelma.


title: Salon historiallinen museo

text: Salon historiallisen museon kokoelmiin kuuluu kaikkiaan noin 40 000 esinettä, joista eniten eli noin 12 000 sijaitsee Perniön museossa ja lähes yhtä paljon elektroniikkamuseossa. Halikon museossa on noin 8 300 esinettä.


title: Salon historiallinen museo

text: Samun elektroniikkamuseoon on tallennettu vuodesta 1994 alkaen sekä suomalaisten että muunmaalaisten elektroniikkayritysten tuotteita, tuotantovälineitä ja muuta materiaalia, tärkeimpänä osana Salossa toimineiden tehtaiden tuotteet 1920-luvun Nordell & Koskinen -yrityksestä alkaen. Kokoelmiin kuuluu yli 10 000 esinettä ja nelisensataa metriä kirjallisuutta ja arkistomateriaalia. Valmistajayritysten lisäksi keskeisenä kokoelmien lähteenä on Vesa Nurmisen (1934–2003) keräämät Mellilän radio- ja puhelinmuseon yli 5 000 esinettä, jotka hankittiin osaksi Samun kokoelmia vuonna 2000.


title: Salon historiallinen museo

text: Putkiradioita valmistettiin Salossa vuosina 1928–1964, transistoriradioita vuoteen 1972 saakka, stereolaitteita läpi 1970-luvun, kunnes niiden tuotanto muuttui alihankinnaksi Kaukoidästä.Radiokokoelmassa on Saloran tuotannon lisäksi Asa radion, Helvarin, Helkaman ja Fennon suomalaistuotteita sekä ulkomaisista valmistajista Philipsin, Telefunkenin ja Luxorin tuotantoa. Televisioaiheinen kokoelma kattaa Saloran tuotannon 1950-luvulta alkaen, puhelinkokoelma ulottuu 1880-luvulta Nokian 2010-luvun tuotteisiin.


title: Salon historiallinen museo

text: Perniön museo perustettiin vuonna 1930 pitäjän asukkaiden hankkeena, Perniön Maamiesseuran alaisuuteen perustetun Museo- ja Kotiseutututkimusyhdistyksen aikaansaamana. Lahjoituksena saadulle tontille (nyk. Museotie 9) rakennettiin A. W. Ranckenin suunnittelema kartanomainen rakennus, joka lahjoitettiin 1960-luvulla silloiselle Perniön kunnalle. Samalla siihen liitettiin Frans Lindstedtin kotimuseon Lepolan esinekokoelma. Museossa on kokonaisia huonesisustuksia vanhoine huonekaluineen, seinäkelloineen, taideteoksineen ja kattokruunuineen. Pysyvästi näytteillä on myös tina-, ase-, tekstiili-, raha- ja kirkolliskokoelmia. Perniön museota pitää auki Suomen Punainen Risti. Perniössä Salon historiallinen museo ylläpitää myös Ploominkin vanhaa satulasepän torppaa, joka ei nykyisin ole avoinna yleisölle.


title: Salon historiallinen museo

text: Halikon museo sijaitsee vanhassa luonnonkivistä vuonna 1849 rakennetussa viljamakasiinissa Halikon kirkon rinteessä (os. Kirkkorinne 7). Makasiini otettiin museokäyttöön vuonna 1955. Museon ensimmäisessä kerroksessa on paikalliseen maatalouteen ja käsityöammatteihin liittyvää, toisessa kerroksessa eri yhteiskuntaryhmiin ja heidän asumiseensa liittyvää esineistöä. Toinen kerros esittelee myös Vartsalan entisen sahan toimintaa, kalastuselinkeinoa sekä elämää Wiurilan ja Vuorentaan kartanoissa. Ylimmässä kerroksessa on kouluosasto, rahakokoelma ja asekokoelma.


title: Salon historiallinen museo

text: Myös Kiskon kotiseutumuseo sijaitsee Halikon museon tavoin vanhassa kivimakasiinissa, keskellä Kiskon Kirkonkylää. Kisko-Seura aloitti museotoiminnan 1960-luvulla, ja kokoelmiin kuuluu tuhatkunta esinettä. Museo on avoinna heinäkuussa lauantaisin ja sunnuntaisin klo 12–15 ja elokuussa sunnuntaisin klo 12–15, ja sinne on vapaa pääsy.


title: Salon historiallinen museo

text: Kiikalan museoalue muodostuu seitsemästä eri puolilta Kiikalaa 1960-luvulta alkaen tuodusta rakennuksesta: 1800-luvun aitta Satakoskelta, savusauna Tervakankareelta, paja Kruusilasta, Rasilan torppa Kierikan talosta Peltolasta sekä riihi ja liiteri Kiikalan kirkonkylästä. Viimeisenä alueelle siirrettiin Sipilän sotilasvirkatalo Peltolasta vuonna 1994. Esineitä Kiikalan kotiseutumuseossa on vajaa kaksi tuhatta. Niihin kuuluu Johannislundin lasitehtaan esineitä.


title: Salon historiallinen museo

text: Halikossa sijaitsevan Kreivinmäen ulkomuseon maamerkkinä on mamsellityyppinen tuulimylly, minkä lisäksi alueella on luhtiaitta ja kaksi muuta aittaa. Alueeseen saa tutustua vapaasti, mutta alueella sijaitseva myllärin torppa on yksityiskäytössä.


title: Salon historiallinen museo

text: Vuonna 1973 avattu Meritalon museo sijaitsee Moision puutalokaupunginosassa Salon keskustan lähellä. Meritalo on entinen Joensuun kartanon väentupa 1800-luvun keskivaiheilta. Rakennuksessa toimi entisen Uskelan kunnan ensimmäinen kansakoulu vuosina 1873–1906. Museossa onkin paljon koulunkäyntiin liittyvää esineistöä sekä vanhempaa talonpoikaisesineistöä Salon seudulta.


title: Salon historiallinen museo

text: Vuonna 1974 avattu Suomusjärven kotiseutumuseo sijaitsee vuonna 1861 valmistuneessa lainamakasiinissa. Maa- ja kotitalouteen liittyvän esineistön lisäksi siellä on muun muassa kirkollista esineistöä ja kivikautisia löytöjä, yhteensä yli 800 esinettä. Museon toimintaan osallistuu Suomusjärvi-Seura.


title: Salon historiallinen museo

text: 1700-luvulta peräisin oleva Trömperin kestikievari sijaitsee entisen Halikon kunnan Hajalan kylässä. Rakennus oli alun perin pappilan torppa, kunnes Fredrik Strömberg ryhtyi pitämään siinä kestikievaria yläluokan metsästys- ja ravustusretkien osallistujille. Parituvassa on tupa, porstua-kamari, pakaritupa ja sali, joka toimii nyt kesäkahvilana. Pihamaata rajaa perinteinen riukuaita. Kesällä Trömperin pihalla pidetään lampaita. Toimintaan osallistuu kotiseutuyhdistys Rikala-seura ry. Rakennus on suojeltu rakennusperintölailla.. Kesäisin kestikievarimuseo on avoinna tilauksesta.


title: Virmat

text: Virmat ("Centranthus") on kuusamakasvien (Caprifoliaceae) heimoon kuuluva kasvisuku. Sukuun kuuluu noin 10–15 lajia.


title: Virmat

text: Suvun lajeista ainakin punavirmaa ("Centranthus ruber") käytetään koristekasvina.


title: USS McCoy Reynolds

text: USS McCoy Reynolds (runkonumero DE-440) oli Yhdysvaltain laivaston John C. Butler -luokan saattuehävittäjä toisessa maailmansodassa.


title: USS McCoy Reynolds

text: Alus tilattiin Federal Shipbuilding adn Dry Dock Companyltä Newarkista New Jerseystä, missä köli laskettiin 18. marraskuuta 1943. Alus laskettiin vesille 22. helmikuuta 1944 kumminaan rouva Tilden Reynolds ja otettiin palvelukseen 2. toukokuuta Brooklynin laivastontelakalla ensimmäisenä päällikkönään Edwin K. Winn.


title: USS McCoy Reynolds

text:
Bermudalla tehtyjen koeajojen jälkeen alus lähti 11. heinäkuuta Norfolkista Virgniasta suojaten lentotukialus "USS Rangeria" Panaman kanava-alueelle, jonne alukset saapuivat 16. heinäkuuta. Alus läpäisi Panaman kanavan 26. heinäkuuta ja se saapui San Diegoon 6. elokuuta. Alus suojasi 13.-19. elokuuta kuljetus- ja huoltoaluksia Havaijille.
MDAP-ohjelman mukaisesti alus lainattiin 7. helmikuuta 1957 Portugalille, joka liitti sen laivastoonsa fregattina nimellä "NRP Corte Real". Alus poistettiin palveluksesta 19. marraskuuta 1968. Yhdysvallat myi joulukuussa aluksen Portugalille ja alus romutettiin vuonna 1970.


title: René & Angela

text: René & Angela oli yhdysvaltalainen R&B-duo Los Angelesista Kaliforniasta, joka koostui artisteista ja tuottajista René Mooresta ja Angela Winbushista. Duo perustettiin vuonna 1977 ja hajosi vuonna 1986.


title: Vihmat

text: Vihmat eli kellovihmat ("Cytisus") on hernekasvien (Fabaceae) heimoon kuuluva kasvisuku. Sukuun kuuluu ainakin 70 lajia, joiden lisäksi sukuun on kuvattu noin 230 muutakin lajia, mutta niiden taksonominen asema on toistaiseksi epäselvä.


title: Vihmat

text: Joitakin suvun lajeista käytetään koristekasveina.


title: Kari Kallio

text: Kari Kallio (s. 14. heinäkuuta 1962) on uransa lopettanut suomalainen pesäpalloilija ja pelinjohtaja. Vuosina 1979–2000 Kallio pelasi SM-sarjassa ja Superpesiksessä Vähänkyrön Viesti, Vaasan Mailan, Oulun Lipon, Jyväskylän Kirin, Kaisaniemen Tiikereiden, Haapajärven Pesä-Kiilojen ja Kankaanpään Mailan joukkueissa yhteensä 374 runkosarjaottelua. Kallio valittiin 7 kertaa Itä–Länsi-otteluun ja kaksi kertaa Liitto–Lehdistö-otteluun. Pelipaikaltaan Kallio toimi lukkarina. Kallion kasvattajaseura on Vähänkyrön Viesti.


title: Kari Kallio

text: Peliuransa jälkeen Kallio toimi pelinjohtajana Oulun Lipossa ja Koskenkorvan Urheilijoissa.


title: Pasi Pohjola

text: Pasi Pohjola (s. 9. maaliskuuta 1971) on uransa lopettanut suomalainen pesäpalloilija. Vuosina 1988–2007 Pohjola pelasi SM-sarjassa ja Superpesiksessä Muhoksen Pallo-Salamoiden, Jyväskylän Kirin, Kaisaniemen Tiikereiden, Pattijoen Urheilijoiden ja Oulun Lipon joukkueissa yhteensä 398 runkosarjaottelua. Pohjola valittiin 7 kertaa Itä–Länsi-otteluun. Pelipaikaltaan Pohjola toimi kopparina. Pohjolan kasvattajaseura on Muhoksen Pallo-Salamat.


title: Indeep

text: Indeep oli yhdysvaltalainen diskomusiikin yhtye New Yorkista. Yhtye tunnetaan parhaiten vuoden 1983 hittikappaleestaan ”Last Night a D.J. Saved My Life”. Kappaleen julkaisemisen jälkeen Indeep julkaisi myöhemmin samannimisen albumin. Diskomusiikin suosion ollessa laskussa ja melkein kadonnut, Indeepillä oli vaikeaa menestyä hittikappaleensa jälkeen ja jäi täten yhden hitin ihmeeksi. Yhtye jatkoi äänittämistä 1980-luvun puoliväliin asti ja julkaisi muutaman albumin.


title: Markus Meriläinen

text: Markus Meriläinen (s. 25. huhtikuuta 1975 Sotkamo) on uransa lopettanut suomalainen pesäpalloilija ja pelinjohtaja. Vuosina 1993–2007 Meriläinen pelasi Superpesiksessä Sotkamon Jymyn, Kaisaniemen Tiikereiden, Hyvinkään Tahkon, Kinnarin Pesiksen, Järvenpään Pesiksen, Oulun Lipon ja Kouvolan Pallonlyöjien joukkueissa yhteensä 401 runkosarjaottelua. Meriläinen valittiin 9 kertaa Itä–Länsi-otteluun. Pelipaikaltaan Meriläinen toimi polttolinjassa ja lukkarina. Meriläisen kasvattajaseura on Sotkamon Jymy.


title: Markus Meriläinen

text: Peliuransa jälkeen Meriläinen on toiminut naisten Superpesiksessä Vihdin Pallon pelinjohtajana kausina 2012–2013.


title: Koproporfyrinogeeni III

text: Koproporfyrinogeeni III (CHNO) on heterosyklinen orgaaninen yhdiste. Yhdistettä tavataan useissa eliöissä osana hemiryhmän ja muiden porfyriinien biosynteesiä.


title: Koproporfyrinogeeni III

text: Monissa eliöissä koproporfyrinogeeni III:a muodostuu uroporfyrinogeeni III:stä uroporfyrinogeenidekarboksylaasientsyymin katalysoimana. Entsyymi dekarboksyloi uroporfyrinogeeni III:n etikkahapporyhmät metyyliryhmiksi. Eräissä anaerobisissa bakteereissa yhdisteen synteesin arvellaan tapahtuvan eri tavoin. Esimerkiksi "Desulfuvibrio vulgaris"-bakteerissa mahdollinen biosynteesireitti on uroporfyrinogeeni III:n metyloituminen etikkahapporyhmien kohdalta ja tämänjälkeinen dekarboksyloitumisreaktio. Metyyliryhmien lähteenä reaktiossa toimii S-adenosyylimetioniini.


title: Koproporfyrinogeeni III

text: Koproporfyrinogeeni III:n biosynteesi tapahtuu sytosolissa ja se kuljetetaan mitokondrioihin. Mitokondrioissa se hapettuu protoporfyrinogeeni IX:ksi koproporfyrinogeenioksidaasientsyymin katalysoimana. Koproporfyrinogeenia kertyy elimistöön ja erittyy virtsaan ja ulosteisiin harvinaisessa perinnöllisessä porfyrioihin kuuluvassa sairaudessa perinnöllisessä koproporfyriassa. Syynä on koproporfyrinogeenioksidaasin puutteellinen toiminta ja oireina ovat valoherkkyys ja heikentynyt maksan toiminta ja neurologiset oireet.


title: Denis Thatcher

text: Denis Thatcher (10. toukokuuta 1915 – 26. kesäkuuta 2003) oli brittiläinen liikemies ja vuosina 1979–1990 Yhdistyneen kuningaskunnan pääministerinä toimineen Margaret Thatcherin puoliso. Hän sai vuonna 1990 baronetin perinnöllisen arvon. Denisin kuoleman jälkeen hänen poikansa Mark Thatcher peri arvon.


title: Punavirma

text: Punavirma ("Centranthus ruber") on kuusamakasvien (Caprifoliaceae) heimoon, virmojen ("Centranthus") sukuun kuuluva kasvilaji, jota käytetään koristekasvina. Punavirma kasvaa luonnonvaraisena Euroopassa, Pohjois-Afrikassa ja Lähi-Idässä. Pohjois-Amerikassa punavirma on karannut luontoon puutarhoista ja on siellä villiytynyt tulokaslaji.


title: Punavirma

text: Punavirma on monivuotinen ja kasvaa noin 40–90 cm korkeaksi. Lehtien muoto vaihtelee soikeasta suikeaan ja ne ovat möyheitä sekä harmaanvihreitä. Kukat ovat punaisia sekä näyttäviä ja ne houkuttelevat perhosia. Punavirma kukkii toukokuussa.


title: Punavirma

text: Punavirma kasvaa hyvin keskikosteassa ja hyvin vettä läpäisevässä maaperässä joko täydessä auringon valossa tai puolivarjossa. Täydessä auringon valossa punavirma suosii hieman emäksistä kasvualustaa. Happamalla kasvualustalla kasvaessaan punavirma saattaa tarvita kalkitsemista. Punavirma sietää kuivuutta ja ravinteiden vähyyttä.


title: Saudi Vision 2030

text: Saudi Vision 2030 (arabiaksi: رؤية السعودية 2030) on saudiarabialainen suunnitelma, jonka tarkoitus on vähentää maan riippuvuutta öljyyn, sekä monipuolistaa sen taloutta. Suunnitelmaan kuuluu myös julkisten palvelujen, kuten terveydenhuollon, koulutuksen, infrastruktuurin ja turismin kehittäminen. Tavoitteena on mm. Saudi-Arabian ja muitten maitten välisen kaupan lisääminen kuluttajatuotteitten avulla, sekä kasvattaa valtion menoja puolustusasioissa.


title: Saudi Vision 2030

text: Saudi-Arabian kruununprinssi Mohammed bin Salman julkisti suunnitelman ensimmäiset yksityiskohdat 25. huhtikuuta 2016.


title: J. A. Juvani

text: J. A. Juvani (oik. Jari Juvani, s. 1988 Ylitornio) on suomalainen kuvataiteilija, jonka ilmaisukeinoja ovat video, valokuva ja kuvanveisto. Hän on opiskellut  Tampereen ammattikorkeakoulun kuvataidelinjalla ja valmistunut taiteen maisteriksi Kuvataideakatemiasta. Juvani käsittelee töissään muun muassa sukupuolirooleja ja sukupuoli-identiteettiä.


title: J. A. Juvani

text: Vuonna 2017 hänet valittiin Vuoden nuoreksi taiteilijaksi.


title: Pro Cultura -säätiö

text: Pro Cultura -säätiön sääntöjen mukaisena tarkoituksena oli tarjota kuvataiteiden, teatterin, musiikin, elokuvan ja muiden taiteenalojen korkeatasoisia ja monipuolisia esityksiä sekä edistää näiden taiteenalojen harrastusta ja tunnetuksi tekemistä Turun seudulla. Alun perin säätiö perustettiin vuonna 1993 Turun kulttuuritoimen apuorganisaatioksi sillä ajatuksella, että tällaisen apuorganisaation avulla voitaisiin saada myös helpommin yksityistä rahoitusta julkisille taidehankinnoille. Säätiön ensimmäinen suuri projekti oli eurooppalainen veistoskaupunkihanke, jonka tavoitteena oli saada toistakymmentä merkittävän kuvanveistäjän taideteosta Turun kaupunkikuvaan. Hanke jäi ainoaksi suuremmaksi. Säätiö lakkautettiin 2017.


title: Pro Cultura -säätiö

text: Turku – eurooppalainen kuvanveistokaupunki -ympäristötaideprojektin nimissä toteutettiin yhteensä neljätoista ympäristötaiteen teosta:


title: HMS Queen Elizabeth (R08)

text: HMS Queen Elizabeth (viirinumero R08) on Britannian kuninkaallisen laivaston Queen Elizabeth -luokan lentotukialus.


title: HMS Queen Elizabeth (R08)

text: Britannian puolustusministeri Des Browne julkisti kahden uuden lentotukialuksen tilauksen 25. heinäkuuta 2007.


title: HMS Queen Elizabeth (R08)

text: "HMS Queen Elizabeth"in valmistus aloitettiin vuonna 2009 Rosythin telakalla Firth of Forthissa. Valmistukseen osallistuivat Glasgowin BAE Systems, Appledoren Babcock, Rosythin Babcock, Hebburnin A&P Tyne, HMNB Portsmouth sekä Birkenheadin Cammell Laird. Syyskuussa 2013 noin 80% aluksesta oli valmistunut.


title: HMS Queen Elizabeth (R08)

text: "HMS Queen Elizabeth" on kaksi ja puoli kertaa isompi kuin Invincible-luokan alukset ja sille mahtuu kolme kertaa enemmän lentokoneita. Tästä huolimatta "Queen Elizabeth" tarvitsee marginaalisesti vähemmän miehistöä. Alus on myös kolme kertaa isompi kuin HMS Ocean. "HMS Queen Elizabeth"illa on kaksi komentosiltaa; yksi aluksen ohjaamiseen ja toinen lennonjohtoon. Hätätilanteessa molemmat komentosillat voivat ottaa toistensa tehtävät.


title: HMS Queen Elizabeth (R08)

text: Kuningatar Elisabet II kastoi "HMS Queen Elizabeth"in Rosythissä 4. heinäkuuta 2014. Laivojen kastetilaisuuksissa käytetään yleensä samppanjapulloja, mutta "HMS Queen Elizabeth" kastettiin viskillä, joka oli Bowmoren tislaamolta.


title: HMS Queen Elizabeth (R08)

text: Seremoniaan osallistui Edinburghin herttua, amiraali George Zambellas, pääministerit David Cameron ja Gordon Brown sekä Skotlannin pääministeri Alex Salmond. Taitolentoryhmä Red Arrows, Kuninkaallinen laivasto, Kuninkaalliset ilmavoimat ja maavoimien helikopterit suorittivat ylilennon.


title: HMS Queen Elizabeth (R08)

text: Alus laskettiin vesille aamulla 14. heinäkuuta 2014. Sillä tehtiin vielä valmisteluja loppuvuoteen 2015 asti. Miehistö muutti alukselle toukokuussa 2016. Kommodori Jeremy Kyd otti laivan komentoonsa 24. toukokuuta 2016.


title: HMS Queen Elizabeth (R08)

text: "HMS Queen Elizabethin" koeajot alkoivat 26. kesäkuuta 2017. Ensimmäinen vaihe oli siirtää alus altaasta Firth of Forth -estuariin. "HMS Queen Elizabeth" piti alittaa kolme siltaa, ennen kuin pääsi Skotlannin itärannikolta avomerelle. Alusta seurasi fregatit HMS Sutherland ja HMS Iron Duke. Ensimmäinen ilma-alus, joka laskeutui lentotukialukselle oli 820 Naval Air Squadronin AgustaWestland AW101 -tyyppinen helikopteri. "HMS Queen Elizabethin" koeajot jatkuivat Moray Firthiin..


title: Afroamerikkalaiset uskonnot

text: Afroamerikkalaisia uskontoja ovat Amerikassa harjoitetut afrikkalaistaustaiset uskonnot, jotka tulivat Amerikkaan orjien mukana ja ottivat vaikutteita etenkin katolisuudesta ja intiaaniuskonnoista.


title: Afroamerikkalaiset uskonnot

text: Afroamerikkalaiset uskonnot tulivat Amerikkaan Länsi-Afrikasta orjien mukana ja perustuvat Afrikan perinteisiin uskontoihin. Ne alkoivat Amerikassa kehittyä marginaalissa ja ottaa vaikutteita toisiltaan ja intiaaneilta. Samalla ne joutuivat katolisissa maissa kuten Brasiliassa muuttumaan katolisen kirkon vaatimuksia vastaaviksi.


title: Afroamerikkalaiset uskonnot

text: Afroamerikkalainen uskontoperinne on suullista, ja jokainen uskonnollinen yhteisö ja uskonnon harjoittaja toimii vanhemmilta ja henkisiltä opettajilta perittyjen oppien ja käytäntöjen mukaisesti. Afroamerikkalaisissa uskonnoissa on tiettyjä yleisiä ja yhteisiä maailmankuvan elementtejä, vaikka nykyään afroamerikkalainen uskonto onkin globaalia ja maailmanlaajuisesti verkostoitunutta.


title: Afroamerikkalaiset uskonnot

text: Afroamerikkalainen maailmankuva sisältää käsitykset jumalasta, ajasta ja elämästä ja kuolemasta ja kertomuksen maailman synnystä. Myyttisissä kertomuksissa ja maailman syntytarinoissa kerrotaan, että maailmankaikkeutta on aina hallinnut suvereenisti länsiafrikkalainen ylin jumala Olodumare tai etelämmän alueen Nzambi. Ylijumala loi ensin maailmankaikkeuden, sitten luonnon ja lopuksi ihmiset, joiden luomisessa apuna olivat luonnonjumaluudet "orixát" tai bantujen "nkisit", kaikkien ihmisten edesmenneet esivanhemmat.


title: Afroamerikkalaiset uskonnot

text: Henkilökohtaisiksi nimetyt orixát, nkisit ja henkiolennot vastaavat afroamerikkalaisen uskonnon harjoittajan oman persoonallisuuden ominaisuuksia. Ne tuntemalla henkilö voi kehittää henkilökohtaisia ominaisuuksiaan, vahvuuksiaan ja heikkouksiaan. Oppaaksi henkimaailmasta voivat ryhtyä myös edesmenneet eri alojen spesialistit, tunnetut taiteilijat tai kulttuuriset hahmot.


title: Afroamerikkalaiset uskonnot

text: Afroamerikkalaisissa uskonnoissa oleellista ovat fetissit, transsitila ja henkipossessio. Transsitila saadaan aikaan useimmiten musiikin avulla. Henkipossessiossa uskonnon harjoittajasta tulee väline, jossa näkymätön energia haluaa ilmentyä.


title: Douro-luokka

text: Douro-luokka oli Portugalin laivaston viiden 1930-luvun alussa valmistetun hävittäjän muodostama alusluokka. Lisäksi valmistettiin kaksi alusta Kolumbian laivastolle, jossa ne palvelivat Antioquia-luokkana.


title: Douro-luokka

text: Luokan alukset suunnitteli Yarrow ja siten ne muistuttivat Britannian kuninkaallisen laivaston 1920-1930-lukujen hävittäjiä. Alusten pääaseina oli neljä Vickers-Armstrongin valmistamaa QF 4,7 tuuman Mk G tykkiä, joiden putken pituus oli 50 pituuskaliiperia. Tykeistä kaksi oli asennettu etu- ja kaksi takakannelle tykkikilvin suojattuihin asemiin. Kullekin tykille oli aluksella 140 ammusta. Keveinä aseina oli kolme 40 millimetrin ilmatorjuntatykkiä yksiputkisina 85 asteen korotuskulman mahdollistavina asennuksina. Kaksi tykeistä oli asennettu takakannen rakenteelle ja kolmas savuhormien väliin. Aseistuksen täydensivät kaksi kolmiputkista torpedosettiä ja kaksi syvyyspomminheitintä, joita varten aluksella oli kaksitoista syvyyspommia. Alukset oli varustettu myös miinanraivaimin.


title: Douro-luokka

text: Propulsiojärjestelmänä oli kolme Yarrowin kattilasta, jotka tuottivat 400 psitä ja ne oli varustettu esikuumennuksella. Kaksiakselinen turbiinijärjestelmä koostui Curtissin korkeapaineturbiinista ja risteilymoottorina oli Parsonsin matalapaineturbiini. Järjestelmä oli samanlainen kuin "HMS Ambuscadella" ja se tuotti 33 000 hevosvoimaa.


title: Douro-luokka

text: Yarrow vastaanotti 12. kesäkuuta 1931 kahden aluksen ja neljän propulsiojärjestelmän tilauksen numeroilla 1624-1627. Neljä alusta olivat "NRP Vouga", "NRP Lima", "NRP Tejo" ja "NRP Douro", joista kaksi viimeistä valmistettiin Lissabonissa. Yarrow sai tilauksen "NRP Daon" propulsijärjestelmästä numerolla 1635.


title: Douro-luokka

text: Kaksi ensimmäistä Lissabonissa valmisteilla ollutta alusta myytiin Kolumbialle, joka nimesi ne "Caldasiksi" ja "Antioquiaksi". Portugali tilasi propulsiojärjestelmän kahdelle korvaavalle alukselle numeroilla 1654-1655.


title: Seven Sundays

text: Seven Sundays on vuonna 2017 ensi-iltansa saanut filippiiniläinen tagaloginkielinen elokuva, jonka ohjasi Cathy Garcia-Molina.


title: Rana Vikrama

text: Rana Vikrama on 10. huhtikuuta 2015 ensi-iltansa saanut intialainen kannadankielinen toimintaelokuva, jonka on ohjannut Pavan Wadeyar. Sen pääosissa esiintyivät Puneeth Rajkumar, Anjali ja Adah Sharma.


title: Rana Vikrama

text: Times of India antoi elokuvaa kehuvassa arvostelussaan sille neljä tähteä viidestä ja International Business Timesin Intian painos arvioi elokuvan kolmen tähden arvoiseksi; hyväksi kerran katsottavaksi toimintaelokuvaksi. Sittemmin esimerkiksi elokuvan miespääosaa esittänyt Puneeth Rajkumar sai roolistaan parhaan näyttelijän Filmfare South -palkinnon.


title: Robert Kousal

text: Robert Kousal (s. 7. lokakuuta 1990 Vyškov, Tšekkoslovakia) on tšekkiläinen jääkiekkoilija, joka pelaa Ruotsin SHL-liigan Brynäs IF:ssä. Hän on pelipaikaltaan vasen laitahyökkääjä, mutta Kousal osaa pelata myös keskellä.


title: Robert Kousal

text: Kousal on HC Pardubicen kasvatti. Hän oli kaudella 2007–2008 Tšekin A-nuorten Extraliga juniorůn pudotuspeleissä joukkueensa paras pistemies Lukáš Radilin kanssa tehoilla 3+4=7. Kousal debytoi samalla kaudella myös Pardubicen miesten Extraliga-joukkueessa, jossa hän pelasi kaksi playout-ottelua ilman tehopisteitä. OHL-joukkue Oshawa Generals varasi Kousalin 34. pelaajana . Hän siirtyi joukkueeseen kaudeksi 2008–2009.


title: Robert Kousal

text: Kaudeksi 2009–2010 Kousal palasi kotimaahansa ja kasvattajaseuraansa HC Pardubiceen, jossa hän pelasi varsinaisen Extraligan tulokaskautensa tehden 30 runkosarjaottelussa tehot 3+2=5 ja 13 playoff-ottelussa kaksi syöttöpistettä. Kousal voitti kauden päätteeksi Tšekin-mestaruuden. Hän pelasi kauden aikana miesten pelejä myös viisi ottelua lainalla sarjatasoa alempana 1. česká hokejová ligan HC Chrudimissa. Kousal pelasi ison osan kaudestaan vielä myös Pardubicen A-nuorissa, joiden sisäisen tehotilaston hän voitti lukemalla +18. Kaudella 2010–2011 Kousal teki Extraligan runkosarjassa kuusi tehopistettä. Hän voitti kauden päätteeksi pronssia. Kousal sai miesten pelejä tililleen 1. ligassa yhteensä 21 ottelun verran HC Chrudimissa ja HC Vrchlabíssä.


title: Robert Kousal

text: Kousal teki kaudella 2011–2012 Extraligan yhden kauden piste-ennätyksensä tehoilla 14+14=28. Hän voitti kauden päätteeksi Tšekin-mestaruuden. Kesken kauden 2013–2014, joulukuussa 2013 Kousal siirtyi kevääseen 2015 asti ulottuvalla sopimuksella Pardubicestä KHL-joukkue Vitjaz Podolskiin. Kaudeksi 2015–2016 hän siirtyi jatkamaan KHL-uraansa vuoden mittaisella sopimuksella Metallurg Novokuznetskiin. Kousal jakoi tehoilla 9+18=27 joukkueen sisäisen pistepörssin voiton Kirill Kaprizovin kanssa.


title: Robert Kousal

text: Kaudeksi 2016–2017 Kousal siirtyi kaksivuotisella sopimuksella Sveitsin National League A:ssa pelaavan HC Davosin riveihin. Kaudella 2017–2018 hän jakoi Sveitsin Cupin pistepörssin voiton joukkuetoverinsa Marc Wieserin ja Rapperswil-Jona Lakersin Michael Hüglin kanssa. Kousal edusti Davosia molempina kausinaan myös seuran perinteisesti isännöimässä Spengler Cupissa. Marraskuussa 2017 jo farmiliiga VHL:ään pelaamaan siirtynyt Metallurg Novokuznetsk kauppasi hänen pelaajaoikeutensa Lokomotiv Jaroslavliin vaihdossa Roman Krikunenkoon. Seurat kuitenkin kauppasivat samat pelaajat uudelleen kesäkuussa 2018, jolloin Kousalin pelaajaoikeudet siirtyivät Metallurgin VHL-joukkueelle.


title: Robert Kousal

text: Kousal siirtyi kaudeksi 2018–2019 vuoden mittaisella sopimuksella Ruotsin SHL-liigan Brynäs IF:ään.


title: Robert Kousal

text: Kousal edusti Tšekkiä MM-kilpailuissa vuosina 2016 ja 2018. Yhteensä hän on pelannut 49 A-maaottelua tehopistein 9+8=17. Kousal sai tililleen ensimmäisen A-maaottelunsa Karjala-turnauksessa 9. marraskuuta 2013 Helsingin Hartwall Arenalla turnauksen isäntäjoukkue Suomea vastaan. Hänet merkittiin kuitenkin Tšekin extrahyökkääjäksi, eikä Kousal saanut peliaikaa. Ensimmäiset jääaikansa A-maajoukkueessa Kousal sai seuraavassa ottelussa 10. marraskuuta 2013 Venäjää vastaan, jolloin hän pelasi joukkueensa nelosketjun oikeassa laidassa Jan Buchtelen ja Lukáš Kašparin vierellä. Kousal sai ottelussa yhden kahden minuutin jäähyn kampituksesta. Ensimmäisen A-maajoukkuemaalinsa hän teki Channel One Cupissa 21. joulukuuta 2013 Venäjän Sotšissa Ruotsia vastaan.


title: Robert Kousal

text: Kousal pelasi myös alle 20-vuotiaiden MM-kilpailuissa vuonna 2010, jolloin hän oli kuudella syöttöpisteellään Tšekin paras syöttäjä Andrej Nestrašilin kanssa sekä jakoi joukkueen sisäisen tehotilaston voiton Michal Poletínin ja Tomáš Doležalin kanssa lukemalla +1. Kousal pelasi myös alle 18-vuotiaiden I-divisioonan MM-kilpailuissa vuonna 2008, jolloin hän voitti kultaa ja oli nostamassa Tšekkiä vuoden tauon jälkeen takaisin pääsarjatasolle. Kousal voitti myös turnauksen jäähypörssin 31 minuutillaan.


title: Robert Kousal

text: Kousal pelasi myös alle 18-vuotiaiden Ivan Hlinkan muistoturnauksessa vuonna 2007. Yhteensä hän on pelannut 12 nuorten ja 34 poikien maaottelua.


title: Bielsan motti

text: Bielsan motti (aragoniaksi ja espanjaksi "Bolsa de Bielsa") oli Espanjan sisällissodan taisteluista viimeinen Aragoniassa käyty taistelu ja kesti huhtikuusta kesäkuuhun 1938.


title: Bielsan motti

text: Espanjan tasavaltalaisarmeijan 43. divisioona jäi Francisco Francon johtamien fasistijoukkojen saartamaksi Pohjois-Aragonian vuoristoseudulla Ranskan vastaisella rajalla sijaitsevaan Bielsan laaksoon ja sen naapurilaaksoihin koko alueen siviiliväestön joutuessa pakenemaan Ranskaan. Yhteensä noin 4000-6000 siviiliä lähti evakkoon.


title: Bielsan motti

text: Francon joukot etenivät pikkuhiljaa kiristäen saartorengasta, jonka sisälle Antonio Beltránin (kutsumanimeltään "L'Esquinazau") komentaman tasavaltalaisarmeijan divisioonan 4500-7000 sotilasta (eri lähteissä eri arvioita lukumääristä) olivat jääneet mottiin. Saartajien joukossa puolestaan oli 14000 sotilasta ja heillä oli 30 tykkiä saarrettujen vain neljää tykkiä vastaan. Lisäksi Francolla oli liittolaisinaan Saksan ja Italian ilmavoimat, jotka pommittivat Bielsaa ja lähiseutua kesäkuussa 1938. Lähes kaikki Bielsan talot tuhoutuivat taistelussa.


title: Bielsan motti

text: Bielsan saarto päättyi 16. kesäkuuta 1938 Francon joukkojen vallattua tasavaltalaisten viimeisenkin tukikohdan ja 4000-7000 tasavaltalaisen sotilaan paettua rajan yli Ranskaan tehden seuraa noin 20000 muulle aragonialaiselle, jotka olivat jo aiemmin maaliskuussa joutuneet lähtemään maanpakoon. Ranskaan paenneista tasavaltalaisarmeijan sotilaista suurin osa palasi myöhemmin taistelemaan vielä Katalonian rintamalla Francon joukkoja vastaan.


title: Xolotl

text: Xolotl on asteekkien koiranpäinen jumala ja auringon seuraaja. Hän auttaa kuolleita ylittämään yhdeksäntaitteisen virran ja astumaan Mictlaniin, alamaailmaan. Xolotlin nimi merkitsee kaksosta ja tämän uskotaan viittaavan auringon nousuun ja laskuun. Asteekkien mytologiassa hän on Quetzalcoatlin kaksoisveli.


title: Xolotl

text: Xolotlin uskottiin työntävän alas päivää peittävän yön verhon. Hänellä oli taaksepäin kääntyneet jalat ja vahingoittunut silmä, joka oli seurausta hänen läpikäymistään kidutusharjoituksista.


title: Ylhäisten Tehtaat

text: Ylhäisten Tehtaat Oy oli Salon Ylhäisten kaupunginosassa vuosina 1898–1993 toiminut teollisuusyritys. Alun perin se harjoitti viljamylly- ja tiilitehdastoimintaa ja muodostettiin vuonna 1919 osakeyhtiöksi nimellä Ylhäisten Mylly- ja Tiilitehdas Oy. Vuonna 1927 yritys perusti näkkileipätehtaan, ja Ylhäisten leipä -nimellä tunnetusta näkkileivästä tuli pian yrityksen ainoa toimiala. Nimeksi vaihtui vuonna 1928 Ylhäisten Tehtaat Oy.


title: Ylhäisten Tehtaat

text: Suomen Sokeri osti Ylhäisten Tehtaat vuonna 1987, mutta toiminta Salossa jatkui itsenäisenä yhtiönä. Vuonna 1990 näkkileivän valmistus siirrettiin Suomen Sokerin seuraajaan Cultor-konserniin kuuluneeseen Kotkan näkkileipätehtaaseen, ja Salon tehdas sulautui Vaasanmylly Oy:hyn (nyk. Vaasan Oy). Ylhäisten Tehtaat Oy poistettiin kaupparekisteristä vuonna 1993.


title: Ylhäisten Tehtaat

text: Nykyisin tehdaskiinteistössä toimii huonekalujen, mattojen ja sisustuskankaiden maahantuontiyritys, huonekaluverstas, verhoomo ja sisustusmyymälä Ylhäisten Sisustustehdas Oy. Se syntyi vuonna 2004, kun mattoalan yrittäjä Pasi Paakkonen osti nelikerroksisen, 3 600 neliömetrin rakennuksen kiinteistöneuvos Jorma J. Niemiseltä, joka oli kaavaillut tehtaan muuttamista asunnoiksi.


title: Ylhäisten Tehtaat

text: Vaasan Oy on ottanut Ylhäisten leivän uudelleen tuotantoon lopetettuaan sen vuonna 2015. Se on voimakkaan makuinen, täysjyvärukiista leivottu näkkileipä.


title: Soinniton palataalinen klusiili

text: Soinniton palataalinen klusiili on useassa kielessä esiintyvä konsonanttiäänne. Sen merkki Kansainvälisessä foneettisessa aakkostossa on [c]. Se esiintyy muun muassa albaniassa, bulgariassa, unkarissa, islannissa, latviassa ja slovakissa. Huolimatta siitä, että äänteestä käytetään kansainvälisessä foneettisessa aakkostossa c-kirjainta, sitä merkitään harvan kielen kirjoitusjärjestelmässä kyseisellä kirjaimella.


title: Soinniton palataalinen klusiili

text: Äänteen ominaisuuksia ovat


title: Delphine Gibson

text: Delphine Gibson (o.s. Tucker; 17. elokuuta 1903 Fairfieldin piirikunta, Etelä-Carolina – 9. toukokuuta 2018 Huntingdon, Pennsylvania) oli pitkäikäinen yhdysvaltalainen ja kuollessaan Yhdysvaltain vanhin elävä ihminen. Hänestä tuli Yhdysvaltain vanhin ihminen Adele Dunlapin kuoltua 5. helmikuuta 2017. Yhdysvaltalaissyntyinen Marie-Josephine Gaudette oli kuitenkin Dunlapia vanhempi, mutta hän asui Italiassa vuodesta 1958 kuolemaansa saakka 13. heinäkuuta 2017. Gibson avioitui Taylor Gibsonin kanssa 27. tammikuuta 1928 Highpointissa, Pohjois-Carolinassa ja he saivat kolme lasta, Frankin, Moodyn ja Ellan. Muutama vuosi myöhemmin perhe muutti Huntingdonin piirikuntaan Pennsylvaniaan ja liittyi Mount Hopen baptistikirkkoon. Taylor Gibson kuoli vuonna 1980.


title: Delphine Gibson

text: Gibson kuoli 9. toukokuuta 2018 AristaCaressa Huntingdon Parkissa (joka oli aiemmin nimeltään Huntingdon Nursing Home) 114 vuoden ja 265 päivän ikäisenä. Hän piti hyvää ruokaa, uskoaan Jumalaan ja kirkkoaan pitkän ikänsä salaisuuksina. Hänen kuolemansa jälkeen ohiolaisesta Lessie Brownista tuli Yhdysvaltain vanhin elävä ihminen.


title: Amerikkalainen jalkapallo (urheiluväline)

text: Amerikkalainen jalkapallo on peliväline, jota käytetään amerikkalaisessa jalkapallossa. Soikean muotoinen pallo on ommeltu yhteen neljästä palasta. Pallon päällä on punotut nyörit, joiden alkuperäinen tarkoitus oli sitoa pallo yhteen. Nykyään nyörien tehtävä on helpottaa pallon heittämistä. Amerikkalaiset jalkapallot valmistetaan lehmän nahasta tai kumista.


text: Amerikkalaisen jalkapallon viralliset mitat ovat kansainväliset. Pallon leveys tulee olla 10,875–11,4375 tuumaa. Pituus on 20¾–21¼ tuumaa ja ympärysmitta 27¾–28½ tuumaa. Pallon paine on oikein täytettynä 12,5–13,5 psi ja pallo painaa 14–15 unssia. Naisten ja nuorten pallojen koot ovat hieman pienempiä.


text: NFL-liigan virallinen pelipallo on nimeltään Wilsonin valmistama "The Duke", New York Giantsin pitkäaikaisen omistajan Wellington Maran mukaan.


text: Amerikkalainen jalkapallo on lajina kehittynyt rugbystä ja alunperin amerikkalaisessa jalkapallossa käytettiinkin rugbypalloa. Ensimmäiset pallot oli tehty täyteen puhalletuista sian virtsarakoista, jotka päällystettiin nahalla. Tästä johtuu pallon nykyinen lempinimi "pigskin", siannahka. Pallot olivat alunperin melkein pyöreitä, joskin pelin mittaan ne tapasivat tyhjentyä ja muuttua soikeammiksi. Pallosta kehittyi 1800-luvun lopulla helpommin kannettavan soikeahkon melonin muotoinen, jota oli hankala heittää.


text: Eteenpäinsyöttö sallittiin amerikkalaisessa jalkapallossa vuonna 1906, minkä seurauksena pelipalloa alettiin kehittää heitettävämmäksi. Kilpailujen laajeneminen kansallisiksi standardoi pallojen mittoja ja muotoa. Nykyisen muotonsa pallo sai vuonna 1935. Vuonna 1956 pelipallot saivat valkoiset raidat, jotta ne nähtäisiin paremmin hämärässä. Sittemmin raidat ovat taas hävinneet pallosta, mutta niitä käytetään edelleen high school- ja college-palloissa.


title: Jyutping

text: Jyutping (kantoninkiinaksi perinteisin merkein 粵拼, yksinkertaistetuin merkein 粤拼, Jyutping: Jyut6ping3, IPA: ) on kantoninkiinan romanisointimenetelmä. Sen kehitti vuonna 1993 Hong Kongin kielitieteellinen seura.


title: Jyutping

text: Nimi Jyutping koostuu kantoninkiinaa tarkoittavasta merkistä 粵/粤 ja foneettista aakkostoa tarkoittavan sanan 拼音 ensimmäisestä merkistä.


title: Jyutping

text: Kantoninkiinassa on kuusi toonia, joita merkitään Jyutpingissä numeroin.


title: Helsingin huippukokous 2018

text: Helsingin huippukokous oli huippukokous, jossa Yhdysvaltain presidentti Donald Trump ja Venäjän presidentti Vladimir Putin tapasivat maanantaina 16. heinäkuuta 2018 Helsingissä. Suomen ulkoministeriö antoi tapahtumalle nimen #HELSINKI2018.


title: Helsingin huippukokous 2018

text: Kesällä 2018 Helsinki nousi yhdeksi mahdolliseksi Trumpin ja Putinin tapaamispaikaksi. Wien oli toinen vaihtoehto. 28. kesäkuuta Fox News uutisoi Trumpin ja Putinin kokouksen tapahtuvan Helsingissä. Samana päivänä Valkoinen talo ja Kreml vahvistivat, että kokous pidetään Helsingissä. Myöhemmin samana päivänä Suomen tasavallan presidentti Sauli Niinistö piti aiheesta tiedotustilaisuuden virka-asunnossaan Mäntyniemessä. Niinistö kommentoi nostavansa keskusteluaiheiksi muun muassa Syyrian ja Ukrainan tilanteen, mustan hiilen päästöjen yhteisen torjunnan sekä Itämeren jännittyneen tilanteen. Niinistön mukaan Trumpin ja Putinin tapaaminen Helsingissä kestänee muutaman tunnin ja on varmasti päivässä ohi. Niinistö arveli Suomen valikoituneen kokouspaikaksi Suomen hyvän maineen takia ja siksi, että Suomella on hyvät suhteet sekä Yhdysvaltoihin että Venäjään. Niinistö kertoi tapaavansa Trumpin myös kahden kesken. Presidentti Trump saapui Suomeen sunnuntai-iltana. Trumpin pariskunta majoittui Valtion vierastaloon. Trump tapasi presidentti Niinistön maanantaina presidentinlinnassa. Myös Yhdysvaltain ulkoministeri Mike Pompeo saapui Suomeen ja tapasi Venäjän ulkoministeri Sergei Lavrovin ja Suomen ulkoministeri Timo Soinin.


title: Helsingin huippukokous 2018

text: Presidenttien tapaaminen nosti Helsingin hotellien hintoja enimmillään lähes 300 euroa verrattuna viikkoon aikaisemmin.


title: Helsingin huippukokous 2018

text: Ensimmäisen kerran Trump ja Putin tapasivat Hampurissa heinäkuussa 2017.


title: Helsingin huippukokous 2018

text: Donald Trump saapui vaimonsa Melania Trumpin kanssa tapaamista edeltävänä iltana.


title: Helsingin huippukokous 2018

text: Tapaamispäivä alkoi Trumpin ja Sauli Niinistön aamiaiskeskustelulla Mäntyniemessä. Trump kehui aamiaisella Suomea ja maiden välisiä suhteita sekä Suomen vieraanvaraisuutta. Presidenttien keskustelun aikana rouva Haukiolla ja rouva Trumpilla oli oma aamiaiskeskustelunsa.


title: Helsingin huippukokous 2018

text: Kokouksen oli määrä alkaa klo 13, mutta presidentti Putinin lentokone laskeutui Helsinki-Vantaan lentoasemalle vasta kello yhden jälkeen. Putin saapui Presidentinlinnaan klo 13.40, jolloin myös presidentti Trump aloitti matkansa kohti Presidentinlinnaa.


title: Helsingin huippukokous 2018

text: Noin klo 14 presidentit Trump ja Putin aloittivat kahdenkeskisen keskustelun, joka kesti noin kaksi tuntia. Kokouksen jälkeen he lounastivat Presidentinlinnassa. He pitivät sen jälkeen yhteisen lehdistötilaisuuden, jossa he avasivat medialle miten kokous sujui ja vastasivat muutamiin toimittajien kysymyksiin.


title: Helsingin huippukokous 2018

text: Trumpin ja Putinin keskustelujen sisällöstä ei ole tullut juuri mitään julkisuuteen. Yhdysvaltalaiselle politiikkaa seuraavalle "Politico"-verkkolehdelle väitetään vuodetun asiakirjan, jonka mukaan Venäjä haluaa jatkaa Yhdysvaltojen kanssa ydinaseiden rajoittamista koskevia neuvotteluja.


title: Helsingin huippukokous 2018

text: Presidenttien tapaaminen vaati poikkeukselliset turvatoimet. Helsingin poliisilaitoksen viestintäjohtajan, ylikomisario Juha Hakolan mukaan tapaamiseen suunniteltiin 1 000 – 2 000 poliisia. Helsingin poliisilaitos jätti kokouksesta virka-apupyynnön kaikille poliisilaitoksille sekä viranomaisyhteistyöpyynnön muun muassa rajavartiolaitokselle, puolustusvoimille ja pelastuslaitokselle. Poliisi ja puolustusvoimat hitsasivat kaivonkansia kiinni Helsingin Esplanadin puiston ympäriltä ja Mannerheimintieltä neljä päivää ennen tapaamista. Kaivonkansia hitsattiin kiinni myös Mäntyniemen edessä. Suomessa käynnistyi tapaamista edeltävänä perjantaina neljä päivää kestävä väliaikainen Schengen-alueen sisäinen rajavalvonta. Tarkastukset painottuivat Helsingin ja Turun satamiin sekä Helsinki-Vantaan ja Turun lentoasemille. Tarkastuksia voidaan silti tehdä muillakin sisärajojen rajanylityspaikoilla, kuten Suomen ja Ruotsin sekä Suomen ja Norjan välisillä rajoilla.


title: Helsingin huippukokous 2018

text: "Ilta-Sanomien" mukaan huippukokoukseen Suomeen saapui 1 463 akkreditoitua toimittajaa ja delegaation mukana saapuvien toimittajien kanssa yhteensä 1800. Toimittajia saapui 61 maasta. Toimittajille on perustettiin tapaamisen ajaksi kansainvälinen lehdistökeskus medialle Finlandia-taloon. Finlandia-talolla toimittajille tarjottiin muun muassa suomalaista ruokaa, makuelämyksiä ja paikalle on kuljetettu myös konttisauna, joka oli toimittajien käytettävissä.


title: Helsingin huippukokous 2018

text: Yhdysvaltojen yksi katsotuimmista aamulähetyksistä ABC:n "Good Morning America" teki tapaamispäiväksi studion ja lähetystä Kauppatorilta "Nikolai II" -alukselta. Allas Sea Pool toimi tapahtuman ajan nimellä Allas Broadcast Center. Helsingin apulaispormestari Nasima Razmyar vahvisti ennen tapaamista, että ainakin CNN, Fox ja CBS aikovat tehdä lähetyksiä Suomessa. Uutisyhtiöiden teknisen toteutuksen Allas Sea Poolilla tarjosi Helsinkiläinen media- ja tuotantoyhtiö Aura Productions Oy.


title: Helsingin huippukokous 2018

text: Pääministeri Juha Sipilä kertoi Brysselin EU-huippukokouksessa saaneensa onnitteluja Putinin ja Trumpin Helsinki-tapaamisen johdosta. Hän piti sitä ”upeana asiana” ja sanoi tapaamisen olevan tunnustus Suomelle. Ulkoministeri Timo Soini kertoi iloitsevansa tapaamisesta. Hänen mukaansa se kertoo, että Suomi nähdään luotettavana maana ja piti tapaamista tunnustuksena Suomen turvallisuus- ja puolustuspolitiikalle. Lisäksi Suomi saa Soinin mukaan pr-arvoa, jota ei voi mitata pelkästään rahalla. Presidentti Sauli Niinistö kertoi olevansa tapaamisen suhteen optimisti, mutta näkevänsä siinä myös uhkakuvia. Naton pääsihteeri Jens Stoltenberg kiitteli kokouksen järjestämistä ja piti vuoropuhelua Venäjän kanssa tärkeänä. Helsingin pormestarin Jan Vapaavuoren mukaan huippukokouksen näkyvyys maailmalla on huomioarvoltaan Suomen isoimpia tapahtumia Helsingin olympialaisten ja Etykin jälkeen. Hän piti kokousta taloudellisesti erittäin merkittävänä Helsingille ja koko pääkaupunkiseudulle.


title: Helsingin huippukokous 2018

text: Kokouksen järjestäminen sai kritiikkiä osalta suomalaisilta vaikuttajista. Arvioissa oltiin erityisesti huolissaan sen aiheuttamista haitoista Suomen maineelle. Kritiikkiä herätti, että Suomi katsottiin ”neutraaliksi paikaksi” kahden suurvaltajohtajan tapaamiselle. Europarlamentaarikko Heidi Hautala kiinnitti huomiota Yhdysvaltain ja Venäjän ihmisoikeusrikkomuksiin todeten, ettei Suomi voi olla ihmisoikeusloukkausten edessä puolueeton. Kokoomuksen entisen suunnittelupäällikön Jukka Mannisen mukaan kieltäytymällä kokouksen järjestämisestä Suomi olisi selkeästi asettunut puolustamaan ihmisoikeuksia. Kansanedustaja Ville Niinistön mukaan Suomeen saapuvien suurvaltajohtajien pitäisi kunnioittaa Suomen ja Euroopan unionin arvoja. Niinistö totesi myös, että YYA-sopimuksen historia vaikuttaa edelleen Suomen ulkopolitiikassa. Myös entinen puolustusministerin avustaja Patrik Gayer piti tapaamista vahingollisena Suomen maineelle. Valtiotieteiden tohtori Jukka Tarkka puolestaan luonnehti tapaamista ”ahdistavaksi”. Entisen ulkoministerin Erkki Tuomiojan mukaan tapaamiseen ei kuitenkaan liity mitään riskejä Suomelle. Hänen mukaansa kritiikki on perusteltua, mutta se ei saa olla esteenä kokouksen onnistumiselle. Helsingin kauppatorin myyjät kritisoivat viranomaisten mahdollisia aikeita sulkea tori kokouksen ajaksi.


title: Helsingin huippukokous 2018

text: "Helsingin Sanomat" kampanjoi tapaamisen aikana 300 mainostaululla englanniksi ja venäjäksi. Mainostauluilla mm. toivotettiin "tervetulleeksi lehdistönvapauden maan". Toisilla mainostauluilla kutsuttiin Trumpia "valeuutisten levittäjäksi ja "pelleksi". Perussuomalaisten Suomen uutiset pani merkille että Helsingin Sanomat mainosti "raivokkaasti" myös tapaamisen aikaan järjestettyä "Helsinki Calling" mielenosoitusta.


title: Helsingin huippukokous 2018

text: Aikakauslehti "Seura" teetti Taloustutkimuksella mielipidekyselyn, jossa selvitettiin suomalaisten suhtautumista Trumpiin ja Putiniin. Trumpiin suhtautui kielteisesti 83 prosenttia suomalaisista ja naisista jopa 91 prosenttia. Putiniin suhtautui kielteisesti 76 prosenttia suomalaisista. Trumpiin suhtautui myönteisesti kuusi ja Putiniin kahdeksan prosenttia.


title: Helsingin huippukokous 2018

text: Perussuomalaisten varapuheenjohtaja Laura Huhtasaari suhtautui tapaamisen myönteisesti ja pohti, kuinka monta ”ei Helsinkiin rasisteja” -kylttiä Trumpin saapuessa näkyy.


title: Helsingin huippukokous 2018

text: Tapaamista arvosteltiin myös muualla maailmassa. "Washington Postiin" kirjoittanut yhdysvaltalainen ulkopolitiikan asiantuntija Max Boot piti suomettumiseen viitaten sopivana, että tapaaminen järjestetään juuri Helsingissä. Bootin mukaan Trump pyrkii nyt suomettamaan koko Euroopan ja jopa Yhdysvallat esimerkiksi hyväksymällä Krimin miehityksen. Ruotsin entinen pääministeri Carl Bildt nosti Krimin tilanteen esille arvioidessaan tapaamista ja totesi Euroopan odottavan kokousta ”hyvin hermostuneena”. Bildtin ja esimerkiksi brittiläisen "The Guardianin" kolumnistin mukaan Putin tulee olemaan kokouksen ainoa voittaja. Almedalenin politiikkaviikolla tapaamista kommentoinut Ruotsin puolustusministeri Peter Hultqvist ei halunnut etukäteen arvioida kokouksen vaikutuksia Itämeren ja Euroopan turvallisuuspoliittiseen tilanteeseen, mutta maltillisen kokoomuksen puolustuspoliittisen vastaavan Hans Wallmarkin mukaan vaarana on, että asiat sovitaan EU:sta ja Natosta sekä Suomen ja Ruotsin kaltaisista pienistä valtioista välittämättä.


title: Helsingin huippukokous 2018

text: Yhdysvalloissa Trumpin tiedotustilaisuuden puheet aiheuttivat valtavan kohun, koska hänen katsottiin myötäilleen Vladimir Putinin kantoja Venäjän sekaantumisesta Yhdysvaltain presidentinvaaleihin vuonna 2016, vastoin kaikkia Yhdysvaltain tiedusteluviranomaisten lausuntoja asiasta. Trump muun muassa sanoi, ettei näe mitään syytä sille, että Venäjä olisi sekaantunut vaaleihin. Trumpin puheet aiheuttivat rajuja kannanottoja. Trumpia kuvailtiin häpeälliseksi, maanpetturiksi ja Trumpin vakavimmaksi virheeksi koko presidenttikautensa aikana. Republikaanipoliitikot Mitt Romney ja senaattori John McCain kutsuivat molemmat Trumpin suoritusta lehdistötilaisuudessa häpeälliseksi.


title: Helsingin huippukokous 2018

text: Kokousta seuranneena päivänä Trump pyörsi puheitaan ja sanoi olleensa epäselvä. Hän väitti sanoneensa vahingossa sanan "wouldn’t" sijaan "would". Trump sanoi, että hänen tarkoituksensa oli sanoa, että ”ei näe mitään syytä sille, ettei Venäjä olisi sekaantunut vaaleihin”. Useassa mediassa Trumpin sanottiin yrittäneen kömpelösti pyörtää puheitaan kohun keskellä ja että yrityksellään hän vain pahensi tilannetta.


title: Helsingin huippukokous 2018

text: Poliisille ilmoitettiin yli kymmenestä tapaamiseen liittyvästä Helsingissä järjestettävästä mielenosoituksesta. Senaatintorilla sunnuntaina 15. heinäkuuta järjestettyyn "Helsinki Calling" -mielenosoitukseen osallistui eri vaiheissa eri arvioiden mukaan 1 500–2 500 henkilöä. Tapahtumassa puhuivat muun muassa kirjailija Sofi Oksanen, europarlamentaarikko Heidi Hautala, yrittäjä Peter Vesterbacka sekä kirjailijoiden sananvapausjärjestö PEN:in edustajat Thomas O. Melia ja Polina Kovaleva. Mielenosoituksen taustalla oli useista kansalaisaktivisteista koostuva Helsinki for Human Rights -ryhmä. Järjestäjät olivat alun perin odottaneet yli 15 000 osallistujaa, mutta arviota oli laskettu kun mielenosoitus siirrettiin maanantailta sunnuntaille. Kokouspäivänä järjestettiin vielä muun muassa Kokoomusnuorten mielenosoitus, jonka teemoina ovat Trumpin kauppapolitiikan vastustaminen ja Itä-Ukrainan sota, koko päivän jatkuva "Helsinki against Trump and Putin" -mielenosoitus sekä Putinin politiikkaa vastustava "Stop Putin" -mielenosoitus.


title: Helsingin huippukokous 2018

text: Perussuomalaiset Nuoret järjestivät sunnuntaina tervetuliaismielenosoituksen Trumpille. Narinkkatorilla pidettyyn tilaisuuteen saapui noin 50 osallistujaa. Perussuomalaisten nuorten lisäksi paikalla oli Soldiers of Odin -katupartion jäseniä.


title: Helsingin huippukokous 2018

text: Ennen Presidentinlinnassa pidetyn tiedotustilaisuuden alkamista toimittajien joukosta poistettiin yhdysvaltalainen kansalaisaktivisti Sam Husseini hänen pidettyään esillä paperia, jossa luki englanniksi ”ydinaseiden kieltosopimus”. Huippukokouksessa "The Nation" -lehden toimittajana ollut Husseini kritisoi poliisia jouduttuaan useaksi tunniksi putkaan. Presidentin viestintäpäällikkö Katri Makkosen mukaan poliisi poisti Husseinin, koska tämä aiheutti huomattavaa häiriötä. "Helsingin Sanomien" Yhdysvaltain-kirjeenvaihtaja Laura Saarikoski sanoi, että Husseini oli herättänyt huomiota jo ennen kuin otti paperin esiin huutelemalla toisille toimittajille, kun nämä puhuivat suorassa lähetyksessä.


title: KTM RC 125

text: KTM RC (125cc) on KTM:n kyykky kevytmoottoripyörä.


KTM RC 125


title: Laskospoimulehti

text: Laskospoimulehti ("Alchemilla plicata") on ruusukasvien (Rosaceae) heimoon, poimulehtien ("Alchemilla") sukuun kuuluva kasvilaji. Se on monivuotinen ja yleisesti ottaen matalakasvuinen poimulehtilaji, jonka tuntomerkkejä ovat paksut, harmaanvihreät lehdet sekä lajityypillinen karvoitus kaikissa muissa kasvin osissa paitsi kukkaperissä.


title: Laskospoimulehti

text: Laskospoimulehti kasvaa noin 20 cm korkeaksi ja sillä on vankka juurakko. Varsissa sekä lehtiruodeissa on ylöspäin suuntautuneita karvoja ja varret ovat karvaisia aina tyveltä ylös kukintoihin asti. Lehdet ovat pieniä, paksuja ja harmaanvihreitä tai sinivihreitä. Lehtisuonet ovat kellertäviä. Lehdissä on seitsemästä kymmeneen pyöreäkärkistä liuskaa ja jokaisen liuskan laidoilla on 9–11 melko suurta hammasta. Laskospoimulehden kukat ovat pieniä ja keltavihreitä. Kukinnot ja kukkapohjukset ovat karvaisia, mutta kukkaperät ovat täysin kaljuja. Laskospoimulehti kukkii kesä–heinäkuussa.


title: Laskospoimulehti

text: Laskospoimulehti kasvaa muun muassa niityillä ja tienpientareilla sekä tuoreilla tai hieman kosteilla kasvupaikoilla. Suomessa laskospoimulehteä tavataan paikoitellen lähinnä Etelä-Suomessa, mutta havaintoja on tehty eteläistä Lappia myöten. Laskospoimulehti on luokiteltu Suomessa silmälläpidettäväksi (NT) kasvilajiksi.


title: Real Madridin kausi 2018–2019

text: Kausi 2018–2019 on Real Madridin 115. kausi ja seuran 88. perättäinen kausi Espanjan jalkapalloilun pääsarjassa. Artikkeli kattaa ajan 1. heinäkuuta 2018 – 30. kesäkuuta 2019.


title: Real Madridin kausi 2018–2019

text: Nettotulot yhteensä: €8,75M


title: Real Madridin kausi 2018–2019

text: Real Madrid liittyy suoraan kilpailun välierävaiheeseen.


title: Olneyn leesiot

text: Olneyn leesiot eli vauriot ovat hermovaurioiden muoto, jotka aiheutuvat hermoston NMDA-reseptoreiden (NMDAR) toimintaa hillitsevien aineiden eli antagonistien vaikutuksesta, jonka aineet aiheuttavat sitoutumalla näihin reseptoreihin. Siksi ilmiötä kutsutaan myös NMDAR-antagonistien neurotoksisuudeksi (NAN).


title: Olneyn leesiot

text: Tarkka mekanismi, jolla vauriot aiheutuvat, on kiistanalainen.


title: Olneyn leesiot

text: Olneyn leesiot ovat merkittävä tutkimuskohde, koska NMDA-reseptorien (NMDAR) antagonisteja käytetään yleisesti lääkkeinä ja päihteinä. Lääketieteessä esimerkiksi memantiinia käytetään Alzheimerin taudin etenemisen hidastamiseen, ketamiinia anestesia-aineena ja dekstrometorfaania yskänlääkkeenä. Leesioita on havaittu eläinkokeissa useilla eri eläinlajeilla tietyillä NMDAR-antagonisteilla. Leesioista ei kuitenkaan ole yhtä selkeitä viitteitä ihmisillä. Siksi leesioiden esiintyvyys ihmisissä on kiistanalaista ainakin NMDAR-antagonistien lääkekäytössä. Jos niitä havaitaan esiintyvän ihmisillä lääketieteellisessä käytössä, saatetaan antagonistien lääkekäytöstä luopua joissain hoitomuodoissa potilasturvallisuuden vuoksi; erityisesti jos kyse on lapsien tai raskaana olevien naisten hoidosta (lasten ja sikiöiden hermostot ovat kehitysvaiheessa).


title: Olneyn leesiot

text: Huolimatta NMDAR-antagonistien mahdollisesta kyvystä aiheuttaa hermovauroita ihmisillä, suojaavat ne eräältä toiselta hermomyrkyllisyyden muodolta, jota kutsutaan eksitotoksisuudeksi. NMDAR-antagonisteja kutsutaan siksi näennäisen ristiriitaisesti välillä neuroprotektanteiksi, eli hermostoa suojaaviksi aineiksi. Memantiinia esimerkiksi käytetään suojaamaan hermostoa Alzheimerin taudissa esiintyvää NMDA-reseptorivälitteistä eksitotoksisuutta vastaan.


title: Olneyn leesiot

text: Olneyn leesiot ovat saaneet nimensä ne 1989 löytäneen tutkija John Olneyn mukaan. J. Olney ja kollegat suorittivat tutkimuksia rotilla eri NMDAR-antagonistien avulla (ketamiini, fensyklidiini, ditsosilpiini ja tiletamiini) ja havaitsivat aineiden aiheuttavan hermovaurioita. Olney ei kuitenkaan nimennyt havaittua ilmiötä itsensä mukaan ja nimitys "Olneyn leesiot" on yleistynyt vasta 1989 julkaistun tutkimuksen jälkeen. Nimitystä kuitenkin käytetään harvoin tieteellisissä julkaisuissa.


title: Olneyn leesiot

text: 1999 tutkittiin kahdeksan henkilön ruumit, jotka käyttivät pitkään NMDAR-antagonisteihin kuuluvaa amantadiinia lääkkeenä. Ruumiinavauksissa heidän aivoissaan ei havaittu olevan Olneyn leesioita.


title: Olneyn leesiot

text: 2013 tutkittiin 21:n ketamiinin päihdekäyttäjän aivoja magneettikuvauksella. Varhaisessakin vaiheessa havaittiin vaurioita, jotka olivat yli 4 vuotta kestäneen runsaan ja jatkuvan käytön jälkeen levittäytyneet kattamaan käyttäjän koko aivot. Käyttäjien sairashistoriasta ilmeni muistiongelmia, ahdistusta ja pisimpään käyttäneillä esiintyi selkeästi myös pakkoliikkeitä (ataksiaa). 2009 julkaistussa tutkimuksessa havaittiin 150:stä tutkitusta henkilöstä niillä, ketkä käyttivät usein ketamiinia, heikentynyt muisti ja muun muassa masennusta. Nämä vaikutukset eivät kuitenkaan olleet merkittäviä ketamiinia harvoin käyttävillä.


title: Lumikynsimö

text: Lumikynsimö ("Draba nivalis") on ristikukkaiskasvien (Brassicaceae) heimoon, kynsimöiden ("Draba") sukuun kuuluva kasvilaji. Se on monivuotinen ja pienikokoinen ruohovartinen kasvilaji, jota tavataan pohjoisilla alueilla.


title: Lumikynsimö

text: Lumikynsimö voi kasvaa noin 10 cm korkeaksi ja on kasvutavaltaan pysty. Varret ovat tavallisesti lehdettömiä, mutta varsien tyvillä on lehtiruusukkeet. Lehdet ovat pieniä, mutta lehtiruusukkeet ovat kuitenkin melko tiiviitä. Varsi ja lehdet ovat pienten tähtikarvojen peitossa, mikä luo kasville sen vaaleanharmaanvihreän yleisvärityksen. Lumikynsimön kukat ovatpieniä ja niissä on valkoiset terälehdet. Lidut ovat kaljuja, munamaisen soikeita ja lyhytperäisiä. Lumikynsimö kukkii kesä–heinäkuussa.


title: Lumikynsimö

text: Lumikynsimö kasvaa kalkkipitoisilla kasvupaikoilla tunturialueilla, kuten kalliohyllyillä, vuotomailla sekä lapinvuokkonummilla. Suomessa lumikynsimöä tavataan vain Enontekiöstä Kilpisjärven lähialueilta. Lumikynsimö on luokiteltu Suomessa silmälläpidettäväksi (NT) lajiksi.


title: Kim Seol-hyun

text: Kim Seol-hyun (, s. , lyhyesti nimellä "Seolhyun") on eteläkorealainen laulaja, näyttelijä ja malli. Hän on tullut tunnetuksi AOA-yhtyeen jäsenenä sekä "Ugly Alert" ja "Orange Marmalade" draamasarjoista.


title: Kim Seol-hyun

text: Hänet on valittu vuosiksi 2016–2018 Korean turismin lähettilääksi.


title: KDM Glenten (P557)

text: KDM Glenten (runkonumero P557) oli Tanskan laivaston Flyvefisken-luokan vartiolaiva.


title: KDM Glenten (P557)

text: Alus tilattiin Aalborgin telakalta. Alus laskettiin vesille 1992 ja valmistui 29. huhtikuuta 1993.


title: KDM Glenten (P557)

text: Alus poistettiin palveluksesta 7. lokakuuta 2010.


title: KDM Glenten (P557)

text: Alus myytiin 2014 Portugalille yhdellä miljoonalla eurolla. Alus liitettiin modernisoinnin jälkeen Portugalin laivastoon Tejo-luokan aluksena nimellä "NRP Montego" (P592).


title: KDM Gribben (P558)

text: KDM Gribben (runkonumero P558) oli Tanskan laivaston Flyvefisken-luokan vartiolaiva.


title: KDM Gribben (P558)

text: Alus tilattiin Aalborgin telakalta. Alus laskettiin vesille 1992 ja valmistui 1. heinäkuuta 1993.


title: KDM Gribben (P558)

text: Alus poistettiin palveluksesta 7. lokakuuta 2010 ja se myytiin Portugalille 2014. POrtugali käyttää alusta Tejo-luokan alusten varaosina.


title: KDM Ravnen (P560)

text: KDM Ravnen (runkonumero P560) oli Tanskan laivaston Flyvefisken-luokan vartiolaiva.


title: KDM Ravnen (P560)

text: Alus tilattiin Aalborgin telakalta. Alus laskettiin vesille 1994 ja valmistui 7. lokakuuta 1994.


title: KDM Ravnen (P560)


title: KDM Ravnen (P560)

text: Portugali osti 2014 aluksen miljoonalla eurolla. Alus huollettiin Arsenal do Alfeitessa ennen kuin se otettiin palvelukseen 3. maaliskuuta 2017 nimellä "NRP Douro" (P591).


title: KDM Skaden (P561)

text: KDM Skaden (runkonumero P561) oli Tanskan laivaston Flyvefisken-luokan vartiolaiva.


title: KDM Skaden (P561)

text: Alus tilattiin Aalborgin telakalta. Alus laskettiin vesille 1994 ja valmistui 10. huhtikuuta 1995.


title: KDM Skaden (P561)


title: KDM Skaden (P561)

text: Portugali osti aluksen miljoonalla eurolla vuonna 2014. Alus huolletaan Lissabonissa Arsenal do Alfeitessa, minkä jälkeen se otetaan palvelukseen nimellä "NRP Guadiana" (P593).


title: KDM Viben (P562)

text: KDM Viben (runkonumero P562) oli Tanskan laivaston Flyvefisken-luokan vartiolaiva.


title: KDM Viben (P562)

text: Alus tilattiin Aalborgin telakalta. Alus laskettiin vesille 1995 ja valmistui 15. tammikuuta 1996.


title: KDM Viben (P562)

text: Merivoimien vuoden 2004 uudelleen järjestelyn jälkeen alus kuului 2. eskaaderin 24. divisioonaan, jossa olivat ohjusveneet. Alus osallistui divisioonan mukana useisiin kansainvälisiin tehtäviin kuten UNIFILiin ja operaatio Active Endeavouriin, kunnes se poistettiin palveluksesta 7. lokakuuta 2010.


title: KDM Viben (P562)

text: Portugali osti 23. lokakuuta 2014 aluksen miljoonalla eurolla. Alus saapui 12. toukokuuta 2015 Lissaboniin, minkä jälkeen se huollettiin Arsenal do Alfeitessä. Alus otettiin palvelukseen 5. toukokuut 2016 nimellä "NRP Tejo" (P590).


title: KDM Viben (P562)

text: Alus lähti 27. joulukuuta ensimmäiseen tehtäväänsä Madeiralle.


title: KDM Søløven (P563)

text: KDM Søløven (runkonumero P563) on Tanskan laivaston Flyvefisken-luokan vartiolaiva.


title: KDM Søløven (P563)

text: Alus tilattiin Aalborgin telakalta. Alus laskettiin vesille 1995 ja valmistui 28. toukokuuta 1996.


title: KDM Havkatten (P552)

text: KDM Havkatten (runkonumero P552) oli Tanskan laivaston Flyvefisken-luokan vartiolaiva.


title: KDM Havkatten (P552)

text: Alus tilattiin Aalborgin telakalta, missä köli laskettiin elokuussa 1988. Alus laskettiin vesille 13. tammikuuta 1990 ja valmistui 1. marraskuuta 1990.


title: KDM Laxen (P553)

text: KDM Laxen (runkonumero P553) oli Tanskan laivaston Flyvefisken-luokan vartiolaiva.


title: KDM Laxen (P553)

text: Alus tilattiin Aalborgin telakalta. Alus laskettiin vesille 20. toukokuuta 1990 ja valmistui 22. maaliskuuta 1991.


title: KDM Makrelen (P554)

text: KDM Makrelen (runkonumero P554) oli Tanskan laivaston Flyvefisken-luokan vartiolaiva.


title: KDM Makrelen (P554)

text: Alus tilattiin Aalborgin telakalta. Alus laskettiin vesille 1990 ja valmistui 4. lokakuuta 1991.


title: KDM Støren (P555)

text: KDM Støren (runkonumero P555) oli Tanskan laivaston Flyvefisken-luokan vartiolaiva.


title: KDM Støren (P555)

text: Alus tilattiin Aalborgin telakalta. Alus laskettiin vesille 1. syyskuuta 1990 ja valmistui 24. huhtikuuta 1992.


title: KDM Sværdfisken (P556)

text: KDM Sværdfisken (runkonumero P556) oli Tanskan laivaston Flyvefisken-luokan vartiolaiva.


title: KDM Sværdfisken (P556)

text: Alus tilattiin Aalborgin telakalta. Alus laskettiin vesille 1991 ja valmistui 1. helmikuuta 1992.


title: KDM Sværdfisken (P556)

text: Alus poistettiin palveluksesta 2. elokuuta 2006 ja myytiin romutettavaksi.


title: KDM Glenten

text: KDM Glenten voi tarkoittaa seuraavia Tanskan laivaston aluksia:


title: HNK Gorica

text: Hrvatski Nogometni Klub Gorica on jalkapalloseura Velika Gorican kaupungista. Seura pelaa kaudella 2018–2019 Kroatian korkeimmalla sarjatasolla 1. HNL:ssä. Gorica pelaa kotiottelunsa Stadion Maksimirilla. Se on perustettu vuonna 2009.


title: EuroFloorball Challenge

text: EuroFloorball Challenge on Kansainvälisen Salibandyliiton järjestämä vuosittainen seurajoukkueiden salibandykilpailu. Turnaus on tarkoitettu Champions Cupin ja EuroFloorball Cupin ulkopuolella olevien maiden seurajoukkueille.


title: EuroFloorball Challenge

text: EuroFloorball Challengen voittaja pääsee mukaan seuraavan vuoden EuroFloorball Cupiin.


title: Ranheim Fotball

text: Ranheim Fotball on jalkapalloseura Ranheimista. Seura pelaa vuonna 2018 Norjan korkeimmalla sarjatasolla Eliteserienissä. Ranheim on perustettu vuonna 1901. Kotiottelunsa se pelaa EXTRA Arenalla.


title: TSV Hartberg

text: Turn- und Sportverein Hartberg on jalkapalloseura Hartbergistä. Seura pelaa kaudella 2018–2019 Itävallan korkeimmalla sarjatasolla Itävallan Bundesliigassa. Hartberg on perustettu vuonna 1946. Kotiottelunsa se pelaa PROfertil ARENAlla.


title: Magnesiumkelataasi

text: Magnesiumkelataasi on ligaaseihin kuuluva entsyymi, joka katalysoi magnesiumionien kelatoitumista porfyriinirenkaan sisältävään protoporfyriini IX:än. Entsyymiä tavataan kasveissa ja yhteyttävissä bakteereissa ja se on keskeinen osa klorofyllin biosynteesiä. Magnesiumkelataasin EC-numero on EC 6.6.1.1.


title: Magnesiumkelataasi

text: Magnesiumkelataasi koostuu kolmesta proteiinista, joita kutsutaan alayksiköiksi I, D ja H. Alayksiköt voidaan erottaa toisistaan esimerkiksi kromatografisin menetelmin. Sekä kasvien että bakteerien magnesiumkelataasit sisältävät nämä alayksiköt. Alayksikkö I on molekyylimassaltaan noin 40 kDa, alayksikkö D on kooltaan noin 70 kDa ja alayksikkö H on kooltaan noin 140 kDa. Magnesiumkelataasin alayksiköt I ja D sisältävät ATP:n sitoutumiskohdan ja ATPaasiyksikön ja osallistuvat myös magnesiumionin sitomiseen. Molemmat ovat muodoltaan rengasmaisia ja koostuvat kuudesta alayksiköstä. Alayksikkö H sisältää protoporfyriini IX:n sitoutumiseen. Magnesiumkelataasi vaatii toimiakseen ATP:tä ja sen hydrolyysistä saadaan energiaa reaktion suorittamiseen.


title: Magnesiumkelataasi

text: Magnesiumkelataasin alayksiköt I ja D sitoutuvat ATP:hen ja keskenään muodostaen proteiinikompleksin, joka sitoutuu alayksikköön H. ATP-molekyyli hydrolysoituu aDP-molekyyliksi ja magnesiumioni insertoituu protoporfyriini IX:n renkaaseen. Magnesiumionin sitoutumisen tarkkaa mekanismia ei tunneta. Magnesiumkelataasin katalysoiman reaktion tuotteet ADP ja magnesium-protoporfyriini IX-kompleksi inhiboivat suurina konsentraatioina entsyymin toimintaa ja ovat tärkein säätelytekijä.


title: Tuntematon Kimi Räikkönen

text:
Tuntematon Kimi Räikkönen on Kari Hotakaisen kirjoittama ja Siltalan kustantama elämäkertakirja F1-kuljettaja Kimi Räikkösestä. Se julkaistiin elokuussa 2018. Hotakainen on kuvannut kirjaa asiaproosaiseksi kertomukseksi.
Kustantaja Ian Marshall Simon & Schusterilta povasi huhtikuussa kirjasta uutta kansainvälistä bestselleriä. Sen englanninkielisestä käännösoikeudesta on myös maksettu ennätyksellinen kauppahinta. Käännösoikeudet on myyty kahteentoista maahan (joulukuu 2018).


title: Tuntematon Kimi Räikkönen

text: Ruotsiksi kirjan kustansi Förlaget. Ruotsinkielinen kirja julkaistiin samaan aikaan suomenkielisen kanssa.


title: Tuntematon Kimi Räikkönen

text: Kirja syntyi Hotakaisen aloitteesta. Hotakainen sai idean kirjasta vuonna 2011, mutta silloin suunnitelmat eivät edenneet. Räikkönen ja asiainhoitaja Sami Visa olivat saaneet useita tarjouksia, mutta he valitsivat Hotakaisen, johon Visa otti yhteyttä vuonna 2017. Räikkönen ja Hotakainen tapasivat myöhemmin samana vuonna, mikä käynnisti kirjan kirjoittamisen. Hotakainen ei tiennyt Formula 1:stä lähes mitään, mutta hän oli kiinnostunut Räikkösestä ja tämän tiestä sarjaan. Räikkönen oli tyytyväinen, että kirjan teki henkilö, joka ei tuntenut häntä eikä tiennyt moottoriurheilusta.


title: Tuntematon Kimi Räikkönen

text: "Tuntematon Kimi Räikkönen" -kirja on ollut Suomessa kaupallinen menestys. Se on Suomen kaikkien aikojen myydyin urheilukirja sekä Siltalan myydyin kirja.


title: Tuntematon Kimi Räikkönen

text: Teosta tilattiin kotimaassa ennakkoon 50 000 kappaletta, mikä rikkoi siihenastisen ennätyksen ennakkomyyntien määrässä. Julkaisuajankohdan tienoilla kirjastot vastaanottivat tuhansittain varauksia teokseen liittyen, ja sadat ihmiset jonottivat myytäviksi tarkoitettuja kappaleita Helsingin ydinkeskustan kauppakeskus Kampissa. Kustantajana toimineen Siltalan vastaanottamien tilausten pohjalta julkaistiin toinen 30 000 kappaleen painos, joka ilmestyi markkinoille syyskuun alussa. Syyskuun 21. päivään mennessä "Tuntematon Kimi Räikkönen" -kirjaa oli myyty yli 100 000 kappaletta ja vuoden 2018 loppuun mennessä yhteensä 191 384 kappaletta. Teosta on myyty enemmän kuin mitään muuta teosta Suomessa kautta aikain sen ilmestymisvuonna. Lisäksi se on jo nyt Suomen kaikkien aikojen myydyin urheilukirja ja lisäksi Siltala-kustantamon kautta aikain myydyin teos.


title: Tuntematon Kimi Räikkönen

text: Tuntematon Kimi Räikkönen on saanut kriitikoilta pääasiassa hyviä arvioita. Esimerkiksi "Aamulehti" antoi kirjalle viisi tähteä ja totesi kirjan olevan vuoden tärkein urheilu- ja henkilökirja. Kirjan on nähty olevan Räikkösen persoonaa paljastava avoin kuvaus, joka sisältää myös tunteita ja tarjoaa uutta tietoa. "Ilta-Sanomien" Juha Kanerva tulkitsee kirjan sanoman voivan olla Räikkösen perhekeskeisyys.


title: Tuntematon Kimi Räikkönen

text: Kirjaa on kritisoitu esimerkiksi paradoksien ja kielikuvien määrästä, lopun kliseisyydestä sekä kritiikittömyydestä.


title: Pronssikauden kampa

text: Pronssikauden kampa seurasi varhaispronssikaudella aluksi täysin sen kivikautista muotoja. Kivikaudella kammat valmistettiin puusta, luusta tai sarvesta sahaamalla ja viilaamalla ne muotoonsa. Pronssikaudella tapa jatkui sellaisenaan, mutta eliitti tilasi kampansa nyt pronssisena. Pronssista valamalla saattoi kuitenkin tehdä kivikautiseen kampaan monia parannuksia. Esimerkiksi piikkien lukumäärä lisääntyi ja piikkejä ohennettiin. Myöhemmin voitiin rakentaa kammoista halvempia valamalla piikkiosa erikseen ja niitaamalla siihen esimerkiksi luinen kahva tai varsi.


title: Pronssikauden kampa

text: Kammat kuuluivat kummankin sukupuolen varusteisiin. Esimerkiksi Tanskan alueen haudoista on tehty seuraavat havainnot. Se on löydetty säännöllisemmin naistenhaudoista ja se on yleensä kiinnitettynä vyöhön. Naiset ovat ilmeisesti kantaneet kampaa mukanaan arkiaskareissa. Miehilläkin on löytynyt kampoja haudoista, mutta niitä on ollut harvemmin yhdessä partaveitsien ja pinsettien kanssa. Kammat yleistyivät Euroopassa pronssikaudella, mutta erityisen suosion ne saivat vasta rautakaudella.


title: Kauppiaskatu

text: Kauppiaskatu on Turun ruutukaava-alueen katu, joka kulkee Aurajoen rannasta Läntiseltä Rantakadulta Läntiselle Pitkäkadulle. Kadun pituus on noin 800 metriä ja sen varrella on monia erikoisliikkeitä, kahviloita ja ravintoloita. Kauppiaskadun poikkikadut ovat Läntinen Rantakatu, Linnankatu, Eerikinkatu, Yliopistonkatu, Maariankatu, Torninkatu, Tuureporinkatu ja Läntinen Pitkäkatu. Eerikinkadun ja Yliopistonkadun välisellä osuudella se kulkee Turun Kauppatorin reunaa pitkin.


title: Argos-luokka

text: Argos-luokka on Portugalin laivaston viiden 1990-luvun alussa valmistetun aluksen muodostama partioveneluokka.


title: Argos-luokka

text: Luokan alukset suunnitteli Lissabonissa Arsenal do Alfeite ja ne rakennettiin yksityisellä Vila Real de Santo Antónion telakalla. Alukset oli suunniteltu Portugalin aluevesien niin manner-Portugalissa kuin Madeiran saaristossakin valvontaan. Lisäksi niiden tehtäviä voivat olla etsintä- ja pelastus, meren saastumisen seuranta sekä erilaiset suojaustehtävät.


title: CD Santa Clara

text: Clube Desportivo Santa Clara on jalkapalloseura Ponta Delgadan kaupungista. Kaudella 2018–2019 Santa Clara pelaa Portugalin korkeimmalla sarjatasolla Primeira Ligassa. Seura pelaa kotiottelunsa Estádio de São Miguelilla. Santa Clara on perustettu vuonna 1921.


title: Centauro-luokka

text: Centauro-luokka on Portugalin laivaston neljän 2000-luvun alussa valmistetun aluksen muodostama partioveneluokka, joka pohjautui edeltäneeseen Argos-luokkaan ja siten sitä toisinaan kutsutaankin Argos-luokan toiseksi sarjaksi. Merkittävin ero luokkien välillä on uuden luokan alumiinirunko.


title: Centauro-luokka

text: Luokan alusten suunniteltuna tehtävänä oli kalastuksen valvonta ja manner-Portugalin merialueiden valvonta, vaikka ne toki kykenevät toimimaan myös Madeiran alueella.


title: Friðþjófr Uljaan saaga

text: Friðþjófr Uljaan saaga [fri:dthjoufr] (isl. "Friðþjófs saga ins frækna") on keskiaikainen islantilainen saaga, jonka kirjoittajaa ei tunneta. Se sijoittuu aikaan ennen Islannin asuttamista ja luetaan siksi muinaissaagoihin. Saaga kertoo Friðþjófr Þorsteinninpojasta, sognevuonolaisen talonpojan pojasta, joka ansaitsee lisänimensä rohkeudellaan, ja rakastuu Sognin kuninkaaksi kutsutun Belin tyttäreen Ingibjörgiin. Tämä on kuitenkin luvattu Sveanmaan (isl. "Svíþjóð") kuningas Hringrille, ja alhaissyntyinen Friðþjófr saa siksi Ingibjörgin puolisokseen vasta lukuisten eri käänteiden jälkeen. "Friðþjófr Uljaan saagasta" on säilynyt kaksi versiota. Näistä lyhyempi on laadittu Islannissa 1200-luvun loppupuolella tai 1300-luvun alussa, mutta sen varhaisimmat säilyneet käsikirjoitukset ovat 1400-luvun lopulta (AM 510 4to). Saagan pitempi versio on todennäköisesti 1400-luvulta, ja se on säilynyt vain paperikopioina (AM 173 fol; Stock. Papp. fol. no. 56). Kaiken kaikkiaan saagasta on säilynyt useita kymmeniä käsikirjoituksia, mikä kertoo "Friðþjófr Uljaan saagan" olleen hyvin suosittu. Saagan lisäksi on säilynyt myös Friðþjófrin tarinaan liittyvää rímur-runoutta, josta saadut vaikutteet näkyvät saagan nuoremmassa versiossa. "Friðþjófr Uljaan saagaa" ei ole suomennettu.


title: Saviseudun Joulu

text: Saviseudun Joulu on Loimaa-Seuran julkaisema, Loimaalla kerran vuodessa ilmestyvä, Loimaan seudulle leviävä kotiseutuaiheinen joululehti. Lehden ensimmäinen numero ilmestyi vuonna 1989.


title: Chas & Dave

text: Chas & Dave oli englantilainen poprock- ja pub rock -yhtye, jonka perustivat Charles Hodges (1943–2018) ja David Peacock (s. 1945) vuonna 1974. Heidän esittämänsä musiikkityylin nimitys, "rockney", tulee sanoista "rock" ja "cockney", koska Hodges lauloi Lontoon East Endin työväenluokan perinteisellä cockneyn murteella. Chas & Daven läpimurtohitti oli ”Gertcha” vuodelta 1979. Ennen Chas & Daven perustamista Hodges oli sessiomuusikko, joka soitti muun muassa The Outlaws -yhtyeessä Ritchie Blackmoren kanssa. Jerry Lee Lewis opetti Hodgesille pianonsoittoa eräällä risteilyllä Englannin kanaalin yli vuonna 1963.


title: Chas & Dave

text: Hodges ja Peacock olivat jalkapalloseura Tottenham Hotspur FC:n kannattajia, ja he levyttivät Tottenhamille kannatuslauluja. ”Ossie's Dream… (Spurs Are on Their Way to Wembley)” ja ”Glory, Glory, Tottenham Hotspur” levytettiin vuonna 1981 yhdessä Tottenhamin silloisen edustusjoukkueen kanssa, joka voitti FA Cupin sinä vuonna.


title: Chas & Dave

text: Chas & Daven rumpali Mick Burt kuoli vuonna 2014.


title: Chas & Dave

text: Chas Hodges kuoli syyskuussa 2018. Hän oli ollut hoidettavana syövän takia.


title: Viana do Castelo -luokka

text: Viana do Castelo -luokka on Portugalin laivaston kymmenen 2010-luvulla valmistetun aluksen muodostama partioalusluokka. Luokan aluksista on kuitenkin valmistunut kaksi ja toiset kaksi on rakenteilla. Loppujen kohtalosta ei ole tietoa.


title: Viana do Castelo -luokka

text: Luokan kahdeksasta kymmeneen alusta on erityisesti suunniteltu toimimaan Pohjois-Atlantilla ja ne korvaavat jo palveluksesta poistetut João Coutinho- ja Baptista de Andrade -luokkien korvetit sekä kalastusta valvoneet ja SAR-tehtävissä olleet pienet Cacine-luokan partioveneet. Luokan aluksista kaksi varustetaan saasteidentorjuntakalustolla kuten öljynkeräimin.


title: Viana do Castelo -luokka

text: Portugali tilasi heinäkuussa 2015 toisen alus parin West Sea Vianan telakalta. Tilauksen arvo on hieman alle 77 miljoonaa euroa.


title: Ray Kroc

text: Raymond Albert ”Ray” Kroc (5. lokakuuta 1902 – 14. tammikuuta 1984) oli yhdysvaltalainen liikemies. Hän liittyi kalifornialaiseen yhtiöön, McDonaldsiin vuonna 1954. Kroc on väittänyt olevansa McDonaldsin perustaja, mikä on kiistanalaista.


title: Ŀ

text: Ŀ (ŀ) eli pisteellinen L on katalaanin oikeinkirjoituksessa esiintyvä kirjain, jota käytetään äänteen merkitsemiseen yhdistelmässä ŀl erotuksena äänteestä , jota merkitään ll.


title: Ŀ

text: Merkit Ŀ ja ŀ on koodattu Unicodeen koodipisteisiin U+013F ja U+0140, mutta koska ne ovat niin sanottuja yhteensopivuusmerkkejä, niiden sijaan suositellaan käytettäväksi keskipistettä · (U+00B7).


title: Operaatio Wigwam

text: Operaatio Wigwam oli yhden ydinkokeen mittainen merellinen sotilasoperaatio. Tämän tehnee erityislaatuiseksi se, että toteuttaja oli Yhdysvaltain laivasto, sekä myös se: että ydinlaukaisu suoritettiin avomerellä ja pintaa paljon syvemmällä. Siihen osallistui 30 Yhdysvaltain laivaston alusta sekä 6 800 henkilöä. Ydinkoelataus räjäytettiin merialueella n. 800 km eli 500 mailia San Diegosta lounaiseen. 14. toukokuuta vuonna 1955 räjäytettiin "Mark 90" W7-tyypin, "Betty"-nimen saanut ydinräjähde.


title: Operaatio Wigwam

text: Aseen tyyppi oli syvyyspommi. Sen tuhovoima oli 30 kT, aseen kehittäjä on Los Alamosin ydinlaboratorio LANL ja se mahdollisesti käytti kiihdytettyä fissiota. Tämä on perusteltavissa pommin klassista fissiopommia kevyemmällä kokoonpanolla eli konstruktiolla. Esimerkiksi raskas laivastohävittäjäkone F7F-3 Tigercat kykeni tämän arviolta 1 100 kg omamassaltaan olevan ydinsyvyyspommin kantamaan.


title: Operaatio Wigwam

text: Koelataus hinattiin laukaisukohteeseensa proomulla Tyynellämerellä. Pommiin oli vedetty yli 6 mailin eli lähes 10 km mittaiset kaapelit. Räjäytys toteutettiin 680 m eli 2 000 jalan/ft. syvyydessä. Räjäytyksen nimi oli sama kuin operaation eli Wigwam.


title: Operaatio Wigwam

text: Itse testattu asetyyppi "Mark 90 Betty" oli käytössä vain varsin lyhyen ajan, sillä sen palvelusura käsitti vuodet 1955 - 1960. Kehittely tapahtui vuonna 1952. Aktiivissa käytössä olleiden syvyyspommien ydinkärjen tuhovoima oli 5 - 10 kT. W7 -asetyyppiä eli ydinkärkeä käytettiin myös muissa sovellutuksissa, kuten taktisiin lyhyen kantaman ohjuksiin asennettuna sekä ilmatorjuntaohjuksissa.


title: Operaatio Wigwam

text: Muuta erikoista oli se, että "USS Mount McKinley" oli toistamiseen johtoaluksena eli lippulaivana yhdysvaltalaisten suorittamassa ydinkokeessa. Operaatio Sandstone oli tämä edellinen (ko. alusta tarkoittaen) mainittu, mikä toteutettiin vuonna 1948.


title: Hjálmþérin ja Ölvirin saaga

text: Hjálmþérin ja Ölvirin saaga [hjaulmthjerin] (isl. "Hjálmþés saga ok Ölvis") on keskiaikainen islantilainen saaga, jonka kirjoittajaa ei tunneta. Saaga kertoo Mannheimin (isl. "Mannheimar") kuninkaan pojaksi kutsutun Hjálmþérin ja tämän ystävän Ölvirin seikkailuista, joihin nämä ajautuvat Hjálmþérin äitipuolen asettaman kirouksen vuoksi. "Hjálmþérin ja Ölvirin saaga" luetaan yleensä niin kutsuttuihin muinaissaagoihin, mutta saagalla on yhtäläisyyksiä myös kotoperäisiin ritarisaagoihin. "Hjálmþérin ja Ölvirin saaga" on yksi nuorimmista muinaissaagoista. Se on todennäköisesti kirjoitettu vasta 1400-luvulla. 1300-luvulta on kuitenkin säilynyt Hjálmþérin tarinaan liittyvää rímur-runoutta ("Hjálmþés rímur"), minkä perusteella on oletettu, että tarinasta on ollut myös alkuperäisempi versio, joka olisi kirjoitettu vuoden 1300 tietämillä. "Hjálmþérin ja Ölvirin saagaa" ei ole suomennettu.


title: Hjálmþérin ja Ölvirin saaga

text: Nuorena muinaissaagana "Hjálmþérin ja Ölvirin saaga" luetaan niin kutsuttuihin seikkailusaagoihin (saks. "Abenteuersaga"). Saaga muistuttaa juonensa ja tapahtumapaikkojensa osalta hyvin paljon myös kotoperäisiä ritarisaagoja. Niiden tavoin "Hjálmþérin ja Ölvirin saagassa" mainitaan useita eksoottisia paikkoja, kuten "Syría" ja "Arabía", ja saagahahmoilla on nimiä, jotka eivät ole skandinaavista alkuperää (esim. Ptólómeus). Saagan sisällön ja tyylin perusteella "Hjálmþérin ja Ölvirin saaga" on katsottu sen saaneen vaikutteita monenlaisista lähteistä, alkaen muista muinais- ja kotoperäisistä ritarisaagoista eurooppalaiseen kirjallisuuteen. Saagalla on myös kansansatumaisia piirteitä, ja siinä esiintyy monia tarina-aihelmia. Useilla motiiveilla on vastaavuutensa joko skandinaavisessa tai kelttiläisessä perinteessä. Saaga on muunnelma niin sanotusta äitipuolisadusta.


title: Hjálmþérin ja Ölvirin saaga

text: "Hjálmþérin ja Ölvirin saagaa" pidetään tutkimuksessa lähinnä ”valhesaagana” (isl. "lygisa") eli puhtaasti fiktiivisena teoksena, joka ei kerro todellisista tapahtumista. Siitä huolimatta saagasta kiinnostuttiin suurvalta-ajanRuotsissa. Koska ruotsalaiset eivät tuolloin enää ymmärtäneet muinaissaagojen kieltä, muinaisislantia, saaga ilmestyi Johan Fredrich Peringskiöldin kääntämänä vuonna 1720 ("Hialmters och Olvers saga", Stockholm: Horrn). Saagan kääntämisen ja julkaisemisen motiivina oli tuolloin nimenomaan saagan historiallinen arvo: sen katsottiin kuvaavan Ruotsin muinaista ja loistokasta menneisyyttä. Olof Rudbeck katsoi saagassa mainitun "Mannheimarin" vastaavan muinaista Atlantista eli hänen näkemyksensä mukaisesti Ruotsia.


title: Lakaniemi

text: Lakaniemi voi tarkoittaa:


title: Wegnia

text: Wegnia (myös "Wegna", "Ouegna", "Wenia", "Ouenia" ja muita kirjoitusasuja) on Senegaljoen vesistöön kuuluva järvi Koulikoron alueen Kolokanin piirin Guihoyon kunnassa Malissa. Se sai Ramsar-alueen statuksen vuonna 2013.


title: Wegnia

text: Wegnia on Baouléjokeen laskeva pysyvä luonnonjärvi, jota ympäröi rikas eteläsudanilainen savannikasvillisuus. Pienten nisäkkäiden ja kalalajien lisäksi se tarjoaa elinympäristön niilinkrokotiilille sekä kynsihanhen, savannihaikaran ja harmaahaikaran kaltaisille vesilinnuille. Järvellä harjoitetaan riisinviljelyä, puutarha- ja hedelmänviljelyä, karjanhoitoa ja kalastusta.


title: Wegnia

text: Ramsar-alueen pinta-ala on 3 900 hehtaaria. Lähistöllä sijaitsee Boucle du Baoulén biosfäärialue.


title: Ella Junnila

text: Ella Junnila (s. 6. joulukuuta 1998) on suomalainen yleisurheilija. Hän edustaa Tampereen Pyrintöä. Junnilan äiti Ringa Ropo kilpaili myös pituus- ja korkeushypyssä. Hänen valmentajinaan toimivat Jouko Kilpi ja Mikko Rummukainen.


title: Ella Junnila

text: Ella Junnila aloitti urheilu-uransa viisivuotiaana silloisella asuinpaikkakunnallaan Äetsässä ja edusti Kiikan Rientoa ja Vammalan seudun Voimaa. Nykyisin hän opiskelee Mäkelänrinteen lukiossa Helsingissä. Junnila edusti Janakkalan Janaa vuosina 2014–2018, ja vaihtoi vuodeksi 2019 seuraa Tampereen Pyrintöön.


title: Ella Junnila

text: Junnilan päälaji on korkeushyppy, missä hänen ennätyksensä on 192 cm, jonka hän hyppäsi Joensuun GP-kisoissa 4. heinäkuuta 2018. Kyseisessä kilpailussa hän paransi ennätystään peräti seitsemällä sentillä rikkoen samalla Berliinin EM-kilpailujen karsintarajan ja jäi vain sentin päähän Suomen ennätyksestä.


title: Ella Junnila

text: Kalevan kisoissa Junnila on saavuttanut hopeaa vuonna 2018.


title: Pauli Reunamäki

text: Pauli Tapani Reunamäki (s. 24. helmikuuta 1944 Tampere – k. 7. marraskuuta 2003 Tampere) oli suomalainen suunnistaja. Reunamäki oli 1960-luvun huippusuunnistaja, ja hän voittikin urallaan useita juniorien ja aikuisten SM-mitaleja sekä vuonna 1966 myös Jukolan viestin. Lukuisten maaotteluiden lisäksi hän edusti Suomea kolmissa PM-kilpailuissa ja yksissä MM-kilpailuissa. Seuratasolla Reunamäki edusti koko uransa ajan Tampereen Kilpa-Veljiä.


title: Pauli Reunamäki

text: Pauli Reunamäki aloitti suunnistuksen 13-vuotiaana vuonna 1957. Hän sai ensimmäisen SM-mitalinsa vuonna 1960 nuorten valtakunnallisilla suunnistuspäivillä, kun hän saavutti hopeaa 16-vuotiaiden sarjassa. Vuonna 1961 Reunamäki suunnisti SM-pronssille 18-vuotiaiden sarjassa ja oli TK-V:n nuorten viestijoukkueessa, joka ylsi hopealle jääden vain kolmen sekunnin päähän mestaruudesta. Hän oli ensimmäistä kertaa TK-V:n joukkueessa myös Jukolan viestissä, missä Jouko Katteluksen huikean ankkuriosuuden ansiosta tuloksena oli toinen sija. Vuoden 1962 SM-kilpailuissa Reunamäki voitti 18-vuotiaiden sarjassa kultaa ja 20-vuotiaiden yömatkalla hopeaa. Nuorten SM-viestissä sijoitus oli kuudes. Syyskuussa varusmiespalvelustaan suorittanut alikersantti Reunamäki voitti myös Puolustusvoimien suunnistusmestaruuden varusmiesten sarjassa.


title: Pauli Reunamäki

text: Vuosina 1963 ja 1964 Reunamäki oli kiistatta Suomen paras juniorisuunnistaja: Hän voitti 20-vuotiaiden sarjassa kaikki kolme Suomen mestaruutta eli päivämatkan, yömatkan ja viestin – molempina vuosina. Syksyllä 1963 Pohjoismaiden mestaruuskilpailuissa tuli nuorten sarjassa kahdeksas sija ja viestistä pronssia. Kuin kruununa junioriuralleen Reunamäki voitti seitsemän SM-kultansa jatkoksi vuoden 1964 nelimaaottelun nuorten henkilökohtaisen matkan ylivoimaisesti ja oli mukana myös Suomen nuorten viestijoukkueessa, joka niin ikään suunnisti nelimaaottelun voittoon. Reunamäkeä saattoikin perustellusti pitää vuonna 1964 jopa maailman parhaana juniorina.


title: Pauli Reunamäki

text: Vuosi 1965 oli Reunamäen ensimmäinen aikuisten sarjoissa. Menestystä ei heti tullut juniorisarjojen malliin: paras SM-sijoitus oli viestijoukkueen kymmenes sija. Jukolassa TK-V puolestaan hylättiin järjestäjien ja kilpailijoiden karttasekaannusten vuoksi: K-V:n ja HlS:n suunnistajat lähtivät kärjessä kuudennelle osuudelle mutta saivat käteensä viidennen osuuden kartan. Lisäksi Reunamäki valittiin myös edustamaan Suomea Pohjoismaiden mestaruuskilpailuihin, mutta tuloksena oli vasta 24. sija henkilökohtaisella matkalla. Vuosi 1966 sen sijaan alkoi komeasti, kun TK-V saavutti toukokuussa ensin viestin SM-kultaa ja vain viikkoa myöhemmin himoitun Jukolan viestin voiton ensimmäistä kertaa seuran historiassa. Reunamäki suunnisti molemmissa kilpailuissa ankkuriosuuden; Jukolassa voittomarginaali oli peräti 25 minuuttia. Vuoden päätteeksi TK-V voitti myös miesten Suomen cupin ensimmäistä kertaa. Henkilökohtaisilla SM-rasteilla Reunamäki oli parhaimmillaan yömatkan seitsemäs.


title: Pauli Reunamäki

text:
Vuosi 1967 oli Pauli Reunamäen suunnistusuran paras, sillä hän saavutti mitalin kaikissa kolmessa miesten henkilökohtaisessa SM-kilpailussa: kultaa normaalimatkalla, hopeaa piikkimatkalla (25 km) ja pronssia yömatkalla. Värisuoran johdosta hänet valittiinkin Suomen vuoden 1967 parhaaksi suunnistajaksi urheilutoimittajien vuoden urheilija -äänestyksessä joulukuussa. Pohjoismaiden mestaruuskilpailuissa Reunamäki jäi henkilökohtaisella matkalla yhdeksänneksi, mutta viestistä Suomi sai hopeaa. Vuonna 1968 Reunamäki valittiin edustamaan Suomea Linköpingin MM-kilpailuihin, joissa tuloksena oli edellisvuoden PM-kilpailujen tapaan henkilökohtaisen matkan yhdeksäs sija. Samana vuonna KOO-VEE sijoittui hienosti Jukolan viestissä toiseksi ja Tiomila-viestissä kuudenneksi, mutta henkilökohtaisissa kilpailuissa Reunamäki ei enää yltänyt samankaltaisiin mainetekoihin kuin aiemmin. Vuosina 1969 ja 1971 Reunamäki saavutti KOO-VEE:n riveissä vielä toisen ja kolmannen Suomen cupin voittonsa, ja henkilökohtaisella tasolla myöhempien vuosien paras saavutus oli kuudes sija vuoden 1970 SM-yörasteilla.
Pauli Reunamäki työskenteli urheilu-uransa aikaan piirtäjänä metallitehdas Valmet Oy:ssä Tampereella ja myöhemmin kehitysjohtajana lasiteollisuusyhtiö Tamglass Oy:ssä. Hänen nimissään on useita Tamglassin patentteja lasin kuumennuksesta sen käsittelyä varten. Reunamäen vanhempi veli on jääkiekkoilija Matti Reunamäki, TK-V:n ja Suomen jääkiekkomaajoukkueen entinen kapteeni, joka on mm. aateloitu Suomen Jääkiekkoleijonaksi.


title: Saffron

text: Samantha Marie Sprackling (s. 3. kesäkuuta 1968 Nigeria), joka tunnetaan taiteilijanimeltään Saffron, on brittiläinen laulaja, lauluntekijä, näyttelijä ja Republica-yhtyeen päälaulaja. Hän on esiintynyt myös Lontoon "Starlight Express" -musikaalissa kaksi vuotta, esiintynyt Chesney Hawkesin hittikappaleen ”The One and Only” musiikkivideossa ja ollut tanssijana N-Join singlen ”Mindfluxin” musiikkivideossa.


title: N-Joi

text: N-Joi on brittiläinen elektronisen musiikin yhtye Southendistä, Essexistä, Englannista. Yhtye koostuu Nigel Championista, Mike Franklinistä ja päälaulajasta Saffronista.


title: N-Joi

text: Vuosien 1991 ja 1996 välillä N-Joi pääsi Yhdysvaltain "Billboard"-lehden Dance Club Songs -musiikkilistalle viidesti, kaikkien kappaleiden sijoittuen kymmenen parhaimman joukkoon. Kaksi kappaleista sijoittui ensimmäiselle sijalle: ”Mindflux” vuonna 1992 ja ”The New Anthem” vuonna 1996, joka oli uusi versio heidän esikoissinglestään ”Anthem”, joka oli top 5 -listalle sijoittunut hitti vuonna 1991. Vuonna 2006 he pääsivät Britannian tanssilistan kärkeen remixillä heidän kappaleestaan ”Anthem”.


title: Formula 1 -kausi 2019

text: Formula 1 -kausi 2019 tulee olemaan Formula 1 -sarjan 70. maailmanmestaruuskausi.


title: Formula 1 -kausi 2019

text: Kaudella ajetaan sarjan 1 000:s Grand Prix. Se tapahtuu kauden kolmannessa kilpailussa Kiinassa.


title: Formula 1 -kausi 2019

text: Kauden 2019 virallinen kisakalenteri julkaistiin lokakuussa 2018. Kausi kattaa 21 kilpailua samoilla radoilla, kuten edellisellä kaudellakin. Kausi kuitenkin päättyy harvinaisesti vasta joulukuussa. Marraskuun kilpailujen lähtöajat riippuvat kellojen siirtelyn lopettamisesta EU:ssa ja siten myös Suomessa, jossa uutta pysyvää aikaa pohditaan.


title: Norm Van Lier

text: Norman Allen ”Norm” Van Lier III (1. huhtikuuta 1947 East Liverpool, Ohio – 26. helmikuuta 2009 Chicago, Illinois) oli yhdysvaltalainen koripalloilija. NBA:ssa Cincinnati Royalsia, Milwaukee Bucksia ja pisimpään Chicago Bullsia edustanut Van Lier oli 1970-luvulla sarjan parhaimmistoa. Hän voitti NBA:n syöttökuninkuuden kaudella 1970–1971 ja valittiin vuonna 1974. Van Lier valittiin kolmesti n ykkösviisikkoon ja viidesti kakkosviisikkoon, ja NBA:n tähdistöottelussa hän pelasi kolmesti.


title: Norm Van Lier

text: Van Lier pelasi yliopistokoripalloa vuosina 1966–1969 Saint Francis Universityn joukkueessa. Chicago Bulls varasi hänet NBA:han 34. vuorolla . Ensimmäiset kaksi NBA-kauttaan Van Lier pelasi Cincinnati Royalsissa, minkä jälkeen hän pelasi Bullsissa vuodet 1971–1978 ja päätti uransa yhden kauden mittaisella Milwaukee Bucks -ajanjaksolla. Bulls-aikanaan Van Lier oli sarjan parhaimmistoa: hän voitti NBA:n syöttökuninkuuden kaudella 1970–1971 ja valittiin vuonna 1974. Van Lier valittiin kolmesti n ykkösviisikkoon ja viidesti kakkosviisikkoon, ja ssa hän pelasi vuosina 1974, 1976 ja 1977. Van Lier toimi pitkään asiantuntijana Bullsin ottelulähetyksissä. Hän myös näytteli 2000-luvulla "Barbershop"-elokuvassa ja sen jatko-osassa. Van Lier kuoli kotonaan Chicagossa 61-vuotiaana 26. helmikuuta 2009, samana päivänä Johnny Kerrin kanssa.


title: Kymmenpistepirkko

text: Kymmenpistepirkko ("Adalia decempunctata") on leppäkerttujen heimoon kuuluva hyönteislaji. Kymmenpistepirkko on kaksipistepirkon kokoinen 3,5–4,5 mm kovakuoriainen, jonka tuntosarvet ja jalat ovat aina punakeltaiset. Väritys muuten on hyvin vaihteleva. Keltaisessa etuselässä on mustia kuvioita. Peitinsiivet voivat olla punaiset, mustat tai kellertävät. Peitinsiivissä on tyypillisesti kummallakin puolella viisi mustaa tai keltaista täplää riippuen peitinsiiven pohjaväristä. Lajille on ominaista kuvioiden huomattava vaihtelu eri yksilöiden välillä. Kymmenpistepirkot liikkuvat puissa ja pensaissa saalistaen mm. kirvoja ja punkkeja. Laji talvehtii aikuisena maassa, lehtikarikkeessa ja kuolleen kasvillisuuden seassa. Toukka on harmaa ja siinä on mustia karvatupsuja. Kymmenpistepirkko on kaksipistepirkkoa harvinaisempi ja runsain Suomen lounaisosissa.


title: World Open Karate Championship (IKO Matsushima)

text: World Open Karate Championships on joka neljäntenä vuotena Tokiossa käytävä IKO Matsushima -liiton järjestämä Kyokushin maailmanmestaruuskilpailut. Sitä on järjestetty vuodesta 2000 lähtien ja se käydään avoimessa painoluokassa. Perustaja Mas Oyaman kuoltua 1994 Kyokushinin IKO-järjestö hajosi useiksi muiksi järjestöiksi. Sen myötä kuudennesta turnauksesta lähtien järjestöt ovat pitäneet omalla nimellä World Open turnauksia.


title: Reggie Theus

text: Reggie Wayne Theus (s. 13. lokakuuta 1957 Inglewood, Kalifornia) on yhdysvaltalainen koripallovalmentaja ja kilpauransa päättänyt koripalloilija. Pelaajana muun mussa Chicago Bullsia edustanut Theus valittiin ensimmäisellä NBA-kaudellaan , ja ssa hän pelasi vuosina 1981 ja 1983.


title: Reggie Theus

text: Theus pelasi yliopistokoripalloa vuosina 1975–1978 UNLV:n joukkueessa. Chicago Bulls varasi Theusin NBA:han yhdeksännellä varausvuorolla . Theus edusti Bullsia vuodet 1978–1984. Ensimmäisellä kaudellaan hänet valittiin eseen, ja ssa hän pelasi vuosina 1981 ja 1983. Bulls-aikansa jälkeen Theus pelasi NBA:ssa vielä vuoteen 1991 asti neljää eri joukkuetta edustaen. NBA:n jälkeen hän pelasi vielä Italiassa ja Kreikassa.


title: Reggie Theus

text: Pelaajauransa jälkeen Theus on toiminut valmentajana muun muassa yliopistojoukkueissa. Vuosina 2007–2008 hän toimi Sacramento Kingsin päävalmentajana ja vuosina 2009–2011 Minnesota Timberwolvesin apuvalmentajana.


title: Tommy Boy Records

text: Tommy Boy Records on yhdysvaltalainen itsenäinen levy-yhtiö, jonka Tom Silverman perusti vuonna 1981. Levy-yhtiön sanotaan aloittaneen useiden eri artistien musiikkiuran, muun muassa Queen Latifah, Afrika Bambaataa, Digital Underground, De La Soul, House of Pain ja Naughty By Nature. Tommy Boy Recordsin sanotaan myös esittäneen musiikin tyylilajeja kuten EDM:n, freestylen ja latin hip hopin valtavirtayleisölle.


title: André Jobin

text: André Jobin (s. 20. tammikuuta 1933 Québec City) on kanadalainen tenori. Hän vietti kymmenen vuotta New Yorkissa ja asettui sitten Pariisiin. Hän opiskeli siellä draamaa Pierre Bertinin ja Suzanne Nivetten johdolla. Hän esiintyi näyttelijänä jo ennen debytoimistaan laulajana vuonna 1958 Pascal Bastian ja Sidney Bechetin musiikkikomediassa "Nouvelle-Orléans". Sitten hän esiintyi Joseph Kosman teoksessa "Bilitis et l'amour" ja Georges Van Parysin teoksessa "Le jeu des dames" (1960).


title: André Jobin

text: Oopperaan Jobin siirtyi vuonna 1963. Hän tuli tunnetuksi erityisesti Pelléasin roolista "Pelléas et Mélisande" -oopperassa, jossa hän esiintyi useissa eri oopperataloissa eri maissa.


title: André Jobin

text: Jobinin isä oli Raoul Jobin.


title: NRP Rio Minho (P370)

text: NRP Rio Minho (runkonumero P370) on Portugalin laivaston partioalus.


title: NRP Rio Minho (P370)

text: Alus tilattiin Arsenal do Alfeiteltä Lissabonista, missä köli laskettiin telakkanumerolla C132. Alus otettiin palvelukseen 1. elokuuta 1991.


title: NRP Rio Minho (P370)

text: Aluksen tehtävänä on valvoa Espanjan ja Portugalin rajalla olevaa Minho-jokea.


title: Fallou

text: Fallou on maalaiskunta ja sen keskuskylä Koulikoron alueen Naran piirissä Malissa. Se sijaitsee 135 kilometriä Narasta lounaaseen. Kunnassa on 30 000 ja kylässä 1 100 asukasta (vuonna 2009).


title: Fallou

text: Falloun kunta rajoittuu pohjoisessa Naran piirin Dabon ja Dillyn, idässä Niamanan, etelässä Banamban piirin Boronin ja Kolokanin piirin Sagabalan ja lännessä Kayesin alueen Diéman piirin Gomitradougoun ja Dioumara Koussatan kuntiin. Se kuuluu Sahelin vyöhykkeeseen.


title: Fallou

text: Kuntaan kuuluu 43 kylää. Asukkaista 67 % on soninkeja, 29 % bambaroita ja 4 % maureja.


title: Fallou

text: Fallousta on yhteys Bamakon ja Naran väliselle maantielle. Seudun pääelinkeinot ovat maanviljely, karjanhoito, käsityöammatit ja pienimuotoinen kaupankäynti. Tärkeimmät viljelykasvit ovat hirssi, durra, maapähkinä ja lehmänpapu. Kotieläimiä ovat naudat, lampaat, vuohet, hevoset, aasit ja siipikarja.


title: Guénéibe

text: Guénéibe on maalaiskunta ja sen keskuskylä Koulikoron alueen Naran piirissä Malissa. Se sijaitsee lähellä Mauritanian rajaa 30 kilometriä Narasta koilliseen. Kunnassa on 8 800 ja kylässä 1 400 asukasta (vuonna 2009).


title: Guénéibe

text: Guénéiben kunnan pinta-ala on arviolta 2 925 neliökilometriä. Se rajoittuu idässä ja etelässä Naran piirin Guirén ja lännessä Naran kuntiin sekä pohjoisessa Mauritaniaan.


title: Guénéibe

text: Kuntaan kuuluu 18 kylää. Asukkaat ovat etupäässä maureja. Lisäksi on soninkeja, bambaroita ja fulbeja. Vallitseva uskonto on islam.


title: Guénéibe

text: Paikallisia elinkeinoja ovat maanviljely, karjanhoito, käsityöammatit ja pienimuotoinen kaupankäynti. Tärkeimmät viljelykasvit ovat hirssi, lehmänpapu, maapähkinä ja hibiskus. Kotieläimiä ovat naudat, lampaat, aasit, hevoset ja vähäisessä määrin kamelit. Väliaikaisilla lammilla harjoitetaan kalastusta.


title: Guiré

text: Guiré on maalaiskunta ja sen keskuskylä Koulikoron alueen Naran piirissä Malissa. Se sijaitsee 100 kilometriä Narasta kaakkoon. Kunnassa on 19 900 ja kylässä 3 400 asukasta (vuonna 2009).


title: Guiré

text: Guirén kunta rajoittuu lännessä Naran piirin Guénéiben, Naran, Ouagadoun ja Niamanan, etelässä Banamban piirin Sébétén ja idässä Ségoun alueen Nionon piirin Dogofryn ja Sokolon ja Ségoun piirin Bellenin kuntiin sekä pohjoisessa Mauritaniaan.


title: Guiré

text: Kuntaan kuuluu 27 kylää. Asukkaat ovat maureja, soninkeja, fulbeja ja bambaroita. Vallitseva uskonto on islam. Eräissä kylissä on vielä animistien kulttipaikkoja.


title: Guiré

text: Guirén kautta kulkee Naran ja Nionon välinen maantie. Seudun pääelinkeinovt ovat maanviljely ja karjanhoito. Tärkeimmät viljelykasvit ovat hirssi, durra, maissi ja pavut. Sadeaikaan viljellään myös vihanneksia. Kotieläimiä ovat naudat, lampaat, vuohet, aasit ja hevoset.


title: Koronga

text: Koronga on maalaiskunta ja sen keskuskylä Koulikoron alueen Naran piirissä Malissa. Se sijaitsee lähellä Mauritanian rajaa 40 kilometriä Narasta luoteeseen. Kunnassa on 11 000 ja kylässä 2 700 asukasta (vuonna 2009).